title: Teko

text:
Ohjelmasta oli tehty prototyyppejä jo 1970-luvun lopussa, mutta ensimmäiset varsinaiset toimivat versiot Tekosta kehitettiin 1980-luvun alussa Televa TDS-8- ja Mikko 3 -pientietokoneille, VTKK:n tavukoodiksi käännettävällä FAS-ohjelmointikielellä FASOS-käyttöjärjestelmälle, joskin näitä Tekon versioita ei varsinaisesti myyty erikseen, vaan ne kuuluivat järjestelmätoimituksiin. Teko II sovitettiin MS-DOS -käyttöjärjestelmälle IBM-yhteensopiviin mikrotietokoneisiin, ja oli suunniteltu tuotteistettavaksi. Teko III (3.0) oli viimeinen versio, joka oli kirjoitettu FAS-kielellä. Teko 3.1, joka julkaistiin 1986, oli koodattu uudelleen x86-Assembler-kielellä. Samana vuonna Teko 3.1 yhdistettiin Kielikoneen Morfo-oikolukuohjelmiston kanssa, ja näitä osia myytiin yhdessä nimellä TekoPlus. Teko 4.0 pohjautui VAX/VMS-ympäristöön tehtyyn sovitukseen, joka oli kirjoitettu C-kielellä. Suomen oikeuslaitos käytti Tekoa vielä 2000-luvulla.
Tiedostot voi Tekossa tallettaa Tekon omassa muodossa tai kahdessa eri tekstimuodossa (kovilla tai pehmeillä rivinvaihdoilla, IBM-skandit).


title: Fredrik Strømstad

text: Fredrik Strømstad on norjalainen jalkapalloilija, jonka seura on heinäkuusta 2008 alkaen ranskalainen Le Mans UC. Hän pelasi koko junioriuransa sekä vuodesta 2002 saakka miesten edustusjoukkueessa synnyinkaupungissaan Kristiansandissa IK-Start -joukkueessa, kunnes siirtyi Le Mansiin 7. heinäkuuta 2008. Hänet lainattiin takaisin IK Startiin vuodeksi alkaen 26. elokuuta 2010.


title: Fredrik Strømstad

text: Strømstad debytoi Startin edustusjoukkueessa 14. huhtikuuta 2002. Syksyllä 2002 hän oli lainassa Norjan 2. divisioonan joukkueessa Bærum SK:ssa, koska Startin silloisen islantilaisvalmentaja Gudjon Thordarssonin mukaan hän oli liian lyhyt edustusjoukkueeseen.


title: Fredrik Strømstad

text: Strømstadin maajoukkuedebyyttia MM-karsintaottelussa Valko-Venäjää vastaan 12. lokakuuta 2005 luonnehdittiin vakuuttavaksi. Strømstad oli IK Startin kapteeni ennen seuranvaihtoa vuonna 2008 ja säilyi Norjan maajoukkueessa huolimatta seuransa putoamisesta Adecco-liigaan syksyllä 2007.


title: Fredrik Strømstad

text: Vuonna 2007 Strømstad julkaisi yhdessä Birger Werslandin kanssa lapsille suunnatun jalkapallo-opaskirjan.


title: Profylaksia

text: Profylaksia tarkoittaa ennaltaehkäisevää lääkehoitoa. Yleensä lääkettä määrätään ja otetaan vain sairauden hoitoon lääkehoidon mahdollisten sivuvaikutusten vuoksi. Joissain tapauksissa sairastumisen aiheuttama riski katsotaan suuremmaksi kuin lääkkeen sivuvaikutusten riskit.


title: Profylaksia

text: Kaukomaille matkaaville tuttu esimerkki on malariaprofylaksia: malarialääkitys (esimerkiksi meflokiini) aloitetaan ennen matkaa malaria-alueelle, ja sitä jatketaan matkan ajan ja vielä muutama viikko matkan jälkeenkin. Lääkitys tuo suojaa malariaa vastaan.


title: Barbora Bobulová

text: Barbora Bobulová (s. 29. huhtikuuta 1974) on slovakialainen näyttelijä. Hänet tunnetaan muun muassa roolista italialaisessa elokuvassa "Cuore sacro" (2005). Kyseinen suoritus toi hänelle David di Donatello -palkinnon.


title: Udine

text: Udine (friuliksi "Udin", , ) on kaupunki Friuli-Venezia Giulian autonomisella alueella Koillis-Italiassa, 40 kilometrin päässä Slovenian rajasta. Se on Udinen maakunnan pääkaupunki.


title: Udine

text: Udinen pinta-ala on 57 km² ja asukasluku noin 100 000. Esikaupungit mukaan lukien asukkaita on 172 000.


title: Udine

text: Udine on Friulin alueen historiallinen pääkaupunki. Alue asutettiin jo neoliittisella kaudella ja myöhemmin paikalla asuivat tiettävästi myös keltit. Länsi-Rooman valtakunnan kukistumisen jälkeen kaupungin merkitys kasvoi kilpailevien kaupunkien, Aquileian ja Cividale del Friulin, menetettyä asemiaan.


title: Udine

text: Udinen nimi esiintyi ensimmäisen kerran vuonna 983, jolloin keisari Otto II luovutti "Utinumin linnan" Aquileian patriarkalle. Vuonna 1223 Udinesta tuli – torin perustamisen seurauksena – alueen merkittävin kaupunki talouden ja kaupan alalla. Myös patriarkan istuin siirtyi Udineen.


title: Udine

text: Venetsian tasavalta valtasi Udinen vuonna 1420. Vuonna 1511 kaupunki koki lyhyen sisällissodan, jota seurasivat maanjäristys ja kulkutauti. Udine pysyi Venetsian alaisuudessa, jonka toiseksi suurin kaupunki se oli, vuoteen 1797. Oltuaan hetken Ranskan alaisuudessa Udinesta tuli osa Lombardia–Venetsian kuningaskuntaa, kunnes se liittyi uuteen Italian kuningaskuntaan 1866.


title: Udine

text:
Ensimmäisen maailmansodan aikana, Caporetton taistelun jälkeen, Italian armeijan ylin johto asettui Udineen, joka sai lempinimen "sotapääkaupunki". Sodan jälkeen Udine toimi lyhytikäisen "Friulin maakunnan" pääkaupunkina. Toisen maailmansodan aikana kaupunki oli suoraan natsi-Saksan hallinnon alaisena syyskuusta 1943 huhtikuuhun 1945.
Udinessa on yliopisto, "Università degli studi di Udine" sekä teatteri, "Teatro Giovanni da Udine". Arkkipiispan palatsissa ja "Museo Civico"ssa on puolestaan esillä merkittäviä maalauksia.


title: Udine

text: Udinessa järjestetään "viini ja ruoka" -festivaali "Friuli D.O.C." syyskuussa sekä Euroopan suurin itäaasialaisiin elokuviin erikoistunut tapahtuma, "Far East Film Festival" huhtikuussa.


title: Udine

text: Kaupungin jalkapallojoukkue Udinese Calcio pelaa Italian pääsarjassa, Serie A:ssa.


title: Svatopluk Beneš

text: Svatopluk Beneš (s. 24. helmikuuta 1918 Roudnice nad Labem, k. 27. huhtikuuta 2007 Praha) oli tšekkiläinen elokuvanäyttelijä. Häntä pidettiin viimeisenä Tšekkoslovakian tšekkiläisenä elokuvatähtenä.


title: Svatopluk Beneš

text: Beneš aloitti uransa elokuvissa vuonna 1935 ja tuli tunnetuksi yliluutnantti Lukaschina vuoden 1955 Kunnon sotamies Švejk filmatisoinnissa. Hän oli mukana noin 80:ssä elokuvassa, joista viimeiseksi jäi vuonna 2003 valmistunut "Želary", joka sai myös Oscar-ehdokkuuden. Hän kärsi kuitenkin dementiasta jo viimeisen elokuvan kuvausten aikana ja viettikin viimeiset vuotensa prahalaisessa sairaalassa.


title: Emília Vášáryová

text: Emília (”Milka”) Vášáryová (s. 18. toukokuuta 1942) on slovakialainen näyttelijä. Hänet tunnetaan yhtä lailla elokuvista kuin teatteristakin. Tšekkoslovakian hajoamisen jälkeen hän on esiintynyt sekä Tšekissä että Slovakiassa.


title: Emília Vášáryová

text: Vášáryová on teatterityöstään voittanut Slovakiassa Dosky-palkinnot vuosina 2000, 2002 ja 2004. Lisäksi hänelle on myönnetty Tšekin leijona. Hänen siskonsa on näyttelijä, diplomaatti ja poliitikko Magda Vášáryová.


title: Cynthia Cooper-Dyke

text: Cynthia Lynne Cooper-Dyke (o.s. Cooper, s. 14. huhtikuuta 1963 Chicago, Illinois) on yhdysvaltalainen entinen koripalloilija. Hän on muun muassa pelannut ammattilaisena WNBA-liigassa. Hän on myös olympiavoittaja vuodelta 1988. Cooper on monen mielestä yksi maailman parhaimmista naiskoripalloilijoista.


title: Cynthia Cooper-Dyke

text: WNBA-liigassa Cooper-Dyke edusti WNBA-seuraa Houston Cometsia liigan perustamisesta vuonna 1997. Comets voitti mestaruuden neljä kautta peräkkäin, 1997-2000 ja Cooper-Dyke valittiin liigan arvokkaimmaksi pelaajaksi vuosina 1997 ja 1998. Kauden 2000 jälkeen hän lopetti pelaajauransa ja siirtyi valmentamaan WNBA-seura Phoenix Mercuryä puoleksitosta kaudeksi. Kaudeksi 2003 hän palasi pelikentille Cometsin riveissä. Kauden jälkeen hän ilmoitti päättävänsä pelaajauransa lopullisesti. Tämän jälkeen hän on valmentanut yliopistokoripalloilussa.


title: Cynthia Cooper-Dyke

text: Cooper-Dyke valittiin naiskoripalloilun Hall of Fameen vuodeksi 2009.


title: Magda Vášáryová

text: Magda(léna) Vášáryová (s. 26. elokuuta 1948) on slovakialainen näyttelijä, diplomaatti ja poliitikko. Hän loi näyttelijänä uran sekä teatterissa että elokuvissa. Näyttelijä Emília Vášáryová on hänen siskonsa.


title: Magda Vášáryová

text: Diplomaattiurallaan Vášáryová toimi suurlähettiläänä Tšekkoslovakiasta Itävaltaan (1990–1993) ja Slovakiasta Puolaan (2000–2005). Hän oli Slovakiassa presidenttiehdokkaana vuonna 1999.


title: Magda Vášáryová

text: Vášáryová toimi maansa ulkoministerinä 2005–2006. Vuonna 2006 hän pääsi Slovakian demokraattisen ja kristillisen liiton – Demokraattisen puolueen edustajana Slovakian kansallisneuvostoon.


title: Urria (erikoiskoe)

text: Urria on perinteinen Suomen rallissa ajettava erikoiskoe. Sen tavanomainen reitti lähtee Huttulan risteyksestä valtatieltä 23 päättyen lähelle Urrian kylää Petäjävedelle.


title: Urria (erikoiskoe)

text: Pikataipaleen tunnetuin katselupaikka on hyppy noin kuuden kilometrin kohdalla. Se on todennäköisesti yksi isoimpia pomppuja Suomen sorateillä, ja ainoa erityishuomiolla nuoteissa merkittävä paikka Neste Rallyssa. Hyppyriä on jouduttu tasoittamaan vajaalla metrillä, sillä linja-autot juuttuivat ylityksessä pohjastaan kiinni aikanaan. Vuonna 2010 Mikko Hirvosen matka päättyi ulosajoon lempipaikassaan johtopaikalta.


title: Bourg-Madame

text: Bourg-Madame () on kunta Pyrénées-Orientalesin departementissa Languedoc-Roussillonin hallintoalueella Ranskassa. Kunta kuuluu Pradesin arrondissementtiin ja Saillagousen kantoniin. Kunnassa oli 1 255 asukasta vuoden 2007 väestönlaskennassa ja väestötiheys oli 159,9 as./km². Bourg-Madamen pinta-ala on 7,85 neliökilometriä.


title: Bourg-Madame

text: Bourg-Madame rajautuu koillisessa Espanjan eksklaaviin Llíviaan ja lännessä espanjalaiseen Puigcerdàn kaupunkiin. Pohjoisessa naapurikuntana on Ur, kaakossa Nahuja, Osséja ja Palau-de-Cerdagne sekä lännessä Sainte-Léocadie. Kunta sijaitsee Segre-joen varrella. Bourg-Madamesta on matkaa Palau-de-Cerdagneen 2,8 kilometriä, Uriin 3,4 km, Osséjaan 3,8 km, Enveitgiin 4 km, Nahujaan 4,4 km, Sainte-Léocadiin 5,1 km ja Angoustrine-Villeneuve-des-Escaldesiin 5,7 km. Ranskan pääkaupunkiin Pariisiin on matkaa 717 km.


title: Bourg-Madame

text: Kunta on tunnettu nykyisellä Bourg-Madame-nimellään vuodesta 1815 lähtien. Ennen tätä nimenä oli Hix. Caldégasin kunta liittyi Bourg-Madameen vuonna 1973. Nykyisen nimen antaja oli Angoulêmen herttua, joka halusi nimetä paikkakunnan vaimonsa kunniaksi.


title: Hirvilahti

text: Hirvilahti on noin 350 asukkaan kylä Kuopion Länsirannan alueella Kallaveden tuntumassa, maanteitse noin 35 kilometriä kaupungin keskustasta luoteeseen.


title: Hirvilahti

text: Hirvilahdessa toimii Hirvilahden alakoulu (Niemisjärventie 15) esikouluineen ja päiväkoti (Länsirannan päiväkoti samassa pihapiirissä) sekä lähikauppa Tarmo (Länsirannantie 2299). Kylällä on myös oma nuorisoseura ja seurantalo (Niemisjärventie 41). Kylän asuinrakennukset ovat omakotitaloja muutamia rivitaloja lukuun ottamatta.


title: Hirvilahti

text: Vuonna 1664 kylässä oli kuusi maatilaa. Isojaon myötä 1700-luvun lopussa tilojen määrä kasvoi kuuteentoista. Hirvilahteen perustettiin kansakoulu vuonna 1882 ja Hirvilahden kappeli valmistui vuonna 1951.


title: Tanja Ribič

text: Tanja Ribič (s. 28. kesäkuuta 1968) on slovenialainen laulaja ja näyttelijä. Hän edusti maataan Euroviisuissa vuonna 1997 laululla "Zbudi se" ja sijoittui kymmenenneksi. Hän on naimisissa näyttelijä ja elokuvaohjaaja Branko Đurićin kanssa.


title: Tanja Ribič

text: Näyttelijänä Ribič on esiintynyt muun muassa elokuvassa "Kajmak in marmelada" (2003).


title: AKK-Motorsport

text:
AKK-Motorsport ry (ent. Autourheilun Kansallinen Keskusliitto ry) on suomalaisen autourheilun kattojärjestö, jonka muodostaa 320 jäsenyhdistystä ympäri maata. Järjestön yhtenä tehtävänä on edustaa Suomea FIA:ssa ja tärkeimpänä tehtävänä tukea autourheilun harrastamista Suomessa. Suomi on jaettu kahdeksaan alueeseen, joilla kaikilla on oma aluevaltuusto. Nämä alueelliset valtuustot järjestävät pääasiallisesti kuljettajantutkintoja ja koulutusta. AKK on jakautunut kolmeentoista eri lajiryhmään, joiden edustusryhmät koostuvat lajin asiantuntijoista. Lajiryhmien työtä taas toteuttavat lajipäälliköt. Järjestön hallituksen puheenjohtajana toimii Juhani Pakari. AKK-Motorsportin organisaatioon kuuluu myös markkinointiyhtiö AKK Sports Oy.
Vuonna 2012 liiton jäsenyhdistyksissä oli noin 31 500 jäsentä.


title: AKK-Motorsport

text: Jäsenyhteisöjen jäsenmäärät vaihtelevat suuresti. Pienimmissä on alle 10 jäsentä, suurimmissa yli 500. Alle 50 jäsenen yhdistyksiä on 34 %, alle 100 jäsenen 30 %, alle 200 jäsenen yhdistyksiä 21 %, ja yli 200 jäsenen yhdistyksiä on 14 % jäsenyhteisöjen määrästä. Autourheilun suurimpina lajeina on jokamiehenluokka ("jokkis") ja ralli. Rallissa järjestetään noin 50 kilpailua vuosittain, jokamiehenluokassa 100. Jokamiehenluokan kilpailuissa on keskimäärin 147 kilpailijaa, rallissa 116. Harrastajiakin on eniten jokamiehenluokassa.


title: AKK-Motorsport

text: AKK:n pitkäaikaisena puheenjohtajana vuosina 1982–2011 toimi Kari O. Sohlberg.


title: Khronos Group

text: Khronos Group on yritysten yhteenliittymä, joka luo ja edelleen kehittää avoimia ohjelmointirajapintoja ja muita työkaluja multimediasovellusten käyttöön.Lisäksi ryhmittymällä on SPIR-V väliaikaiskielen määrittely ja standardi.


title: Branko Đurić

text: Branko "Đuro" Đurić (s. 28. toukokuuta 1962 Sarajevo) on bosnia-hertsegovinalainen näyttelijä, koomikko, elokuvaohjaaja ja rockmuusikko. Hän on naimisissa slovenialaisen Tanja Ribičin kanssa. Pari on yhdessä esiintynyt elokuvassa "Kajmak in marmelada" (2003), jonka Đurić ohjasi. Đurić on esiintynyt myös elokuvassa "Ei kenenkään maa" (2001).


title: Branko Đurić

text: Đurić tunnetaan myös televisiosta. Muusikonurallaan hän on vaikuttanut Bombaj štampa -yhtyeessä.


title: Jaakko Hulkkonen

text: Jaakko Hulkkonen (31. toukokuuta 1927 Valkjärvi – 1. elokuuta 2008 Imatra) oli suomalainen kanttori ja säveltäjä.


title: Jaakko Hulkkonen

text: Hulkkonen syntyi Karjalan kannaksella Valkjärvellä 1927, mutta vietti pääosan nuoruudestaan Parikkalassa. Ylioppilaaksi tulon jälkeen hän siirtyi Helsinkiin opiskelemaan. Hulkkonen valmistui kanttori-urkuriksi vuonna 1951 Helsingin kirkkomusiikkiopistosta. Vuonna 1956 hän asettui asumaan Ruokolahdelle ja myöhemmin Imatralle. Hänen merkittävimpänä elämäntyönään oli monien kuorojen johtaminen Imatran seudulla, erityisesti tasokkaan Imatran seurakunnan kamarikuoron johtaminen vuosina 1970–1990. Hulkkonen toimi Imatran seurakunnan kanttorina Kolmen Ristin kirkossa vuosina 1957–1990.


title: Jaakko Hulkkonen

text: Saarela on luokitellut tutkielmassaan 131 Hulkkosen teosta, joista sovituksia on 89 kappaletta. Hulkkonen tuli tunnetuksi erityisesti kuorosävellysten ja -sovitusten tekijänä. Hulkkosen tuotanto kattaa niin liturgista kuin maallistakin musiikkia. Hänen tyylilleen oli usein ominaista hieman viihteellisten lisäsävelsointujen käyttö. Hulkkosen tunnetuimpia teoksia on mm. lauluyhtye Rajattoman levyttämä "Jeesuslapsen joululahjat" (n. 1978).


title: Danis Tanović

text: Danis Tanović (s. 20. helmikuuta 1969) on bosniahertsegovinalainen elokuvaohjaaja ja -käsikirjoittaja. Hänet tunnetaan varsinkin Oscar-palkitusta Bosnian sotaan sijoittuvasta elokuvastaan "Ei kenenkään maa" (2001).


title: Danis Tanović

text: Tanović joutui keskeyttämään opintonsa kotimaassaan ja lähti Belgiaan. Hän oli vuonna 2003 tuomariston jäsenenä Cannesin elokuvajuhlilla. Hän perusti vuonna 2008 poliittisen puolueen.


title: Avaruuskeskus

text: Avaruuskeskus on avaruustoimintaan keskittynyt toimipaikka, jolla on alueellisesti tai globaalisti merkittävä toimintavolyymi.


title: Avaruuskeskus

text: Tyypillisimpiä avaruuskeskuksiksi laskettavia paikkoja ovat avaruustoiminnan tutkimuskeskukset ja avaruustekniikan kuten rakettien kehittämiseen liittyvät keskukset. Tyypillisiin avaruuskeskuksiin kuuluvat myös avaruusalusten laukaisukeskukset sekä avaruusalusten ohjauskeskukset.


title: Avaruuskeskus

text:
Vain avaruustoiminnassa käytettäviä laitteita valmistavat tehtaat voidaan laskea myös avaruuskeskuksiksi. Myös avaruustieteen yksiköt ja kaukokartoitusdatan tutkimusyksiköt voivat olla keskuksia, etenkin silloin kun tietyssä paikassa toimii yhteistyössä useita yksiköitä. Avaruusjärjestöt eivät usein suoranaisesti ole avaruuskeskuksia vaan rahoitusorganisaatioita, mutta niihin monesti kuuluu teknologiakeskuksia (esim. NASA, CNES).
Suomessa avaruuskeskuksina voidaan pitää Kumpulan avaruuskeskusta ja Sodankylän aluetta, joissa molemmissa toimii useita avaruustutkimuksen ryhmiä.


title: Defqon.1

text: Defqon.1 on tanssimusiikkifestivaali joka pidettiin ennen vuosittain Almeerderstrand-rannalla Almeressä Hollannissa, nykyään Evenemententerreinilla Biddinghuizenissa, Hollannissa.


title: Defqon.1

text:
Defqon.1 -festivaalia organisoi yritys nimeltään Q-dance.
Se keskittyy soittamaan rankempaa elektronista tanssimusiikkia; genrejä kuten Hardstyle, Jump, Hard Trance ja Hardcore.


title: Defqon.1

text: Ensimmäinen Defqon.1 -festivaali pidettiin vuonna 2003, ja sen suosio on kiihtyvässä nousussa. Vuonna 2007 kaikki 30 000 lippua myytiin 90 minuutissa.


title: Comines-Warneton

text: Comines-Warneton () on kaupunki Hainautin maakunnassa, Valloniassa, Belgiassa. Kaupunki kuuluu Mouscronin arrondissementtiin. 1. tammikuuta 2007 Comines-Warnetonissa oli 17 544 asukasta. Pinta-alaa kaupungilla on 61,09 km² ja asukastiheys on 287 asukasta neliökilometrillä.


title: Comines-Warneton

text: Comines-Warneton on Hainautin maakunnan eksklaavi, sillä se on kokonaan erossa varsinaisesta maakunnasta. Pohjoisessa kunta rajautuu Länsi-Flanderin maakuntaan ja etelässä Ranskaan.


title: Comines-Warneton

text: Comines-Warnetonin yhteistyökaupunkeja ovat brittiläiset Hedge End ja Wolverton.


title: Comines-Warneton

text: Comines-Warneton muodostuu seuraavista kaupunginosista ():


title: J (ohjelmointikieli)

text: J on ohjelmointikieli, jonka kehittivät 1990-luvun alussa Ken Iverson ja Roger Hui. Se on eräänlainen muunnelma APL-, FP- ja FL-ohjelmointikielistä.


title: J (ohjelmointikieli)

text: J-ohjelmointikieltä ei saa sekoittaa J++- tai J#-ohjelmointikielen kanssa.


title: J (ohjelmointikieli)

text: Jotta vältyttäisiin toistamasta APL:n erikoismerkkiongelmaa, J sisältää ainoastaan perus-ASCII-merkistöä. Lisäksi pitääkseen jäsennyksen ja kielen yksinkertaisena ja jakaakseen muuten pienen määrän sopivia symboleista ASCII:sta, J:ssä monia merkkejä, joita yleensä käytetään pareina kuten [] () "" `` tai <>, saatetaan käyttää ilman pariaan.


title: J (ohjelmointikieli)

text: J on hyvin voimakas ja sopii parhaiten matemaattiseen ja tilastotieteelliseen ohjelmointiin. J on MIMD-kieli.


title: J (ohjelmointikieli)

text: Kuten alkuperäiset FP- ja F-kielet, J:kin tukee funktiotason ohjelmointia (tunnetaan myös nimellä korkean tason ohjelmointi) (huomaa, että funktiotason ohjelmointi ei ole sama kuin funktionaalinen ohjelmointi).


title: J (ohjelmointikieli)

text: Toisin kuin useimmilla kielillä, jotka tukevat olio-ohjelmointia, J:n joustavan hierarkkisessa nimitilassa (jossa jokaiselle nimelle on olemassa tietty "locale") voidaan tehokkaasti käyttää runkorakenteena sekä luokkapohjaista- että prototyyppipohjaista-ohjelmointia.


title: J (ohjelmointikieli)

text: J ei ole von Neumann -ohjelmointikieli, mutta sitä on kuitenkin mahdollista käyttää von Neumann -ohjelmatyyliin.


title: Laukaisukeskus

text: Laukaisukeskus (myös kosmodromi) on avaruuskeskus, josta laukaistaan avaruusaluksia, tavallisimmin kantoraketilla.


title: Laukaisukeskus

text: Liki kaikki avaruuslaukaisut tehdään kantoraketeilla pystysuoraan. Lisäksi mahdollinen laskeutuva alus ei yleensä laskeudu takaisin keskukseen vaan merelle tai asumattomalle alueelle. Vaakasuoraan laukaistavia ja/tai laskeutuviakin järjestelmiä on ollut muutamia ja lisää on kehitteillä. Mojaven laukaisukeskuksessa on kiitotiet, joita myöten SpaceShipOnen kaltaiset rakettimoottorilliset lentokoneet voivat nousta ja laskeutua. Avaruussukkulat laukaistiin pystysuoraan Kennedyn avaruuskeskuksesta mutta ne laskeutuivat kiitoradalle.


title: Laukaisukeskus

text: Suurimmissa laukaisukeskuksissa on useita laukaisukomplekseja, joissa voi edelleen olla useita laukaisualustoja. Laukaisukeskuksen yhteydessä olevia tyypillisiä muita rakenteita varsinaisen laukaisualustan lisäksi ovat polttoaineen varastointirakennukset ja laukaisujärjestelmän kokoonpanohallit.


title: Laukaisukeskus

text: Pääosa varsinkin kiertoradalle laukaisuun käytettävistä laukaisukeskuksista sijaitsee lähellä päiväntasaajaa. Tämä on energiataloudellista, sillä silloin voidaan hyödyntää Maan pyörimisliikkeen vaikutusta mahdollisimman paljon. Lisäksi suurin osa laukaisuista tehdään pienen inklinaation kiertoradoille.


title: Laukaisukeskus

text: Tavallisesti laukaisukeskus laukaisualustan ympärillä on niin laaja ja asumaton, että raketin räjähtäessä mahdollista miehistöä lukuun ottamatta vältytään henkilövahingoilta. Laaja suoja-alue tarvitaan myös raketin aiheuttaman suuren melun vuoksi. Myös suuremmat rakennelmat, kuten ohjauskeskus, rakennetaan riittävän etäälle laukaisualustasta. Usein laukaisukeskus on sijoitettu siten, että alukset laukaistaan vettä kohti.


title: Laukaisukeskus

text: Useimmat raketit tarvitsevat tuen moottorien käynnistämisen ajaksi. Rakettia pidetään paikoillaan moottorien kasvattaessa työntövoimaa ja kun moottorit ovat saavuttaneet stabiilin tilan, raketti päästetään irti. Laukaisualustaan lasketaan kuuluvaksi ajoaineen ja sähkön syöttö- sekä tietoliikennerakenteet sekä erilaiset telineet. Apurakenteet käännetään sivuun ennen laukaisua ja viimeisimmät niistä juuri ennen raketin nousua telineestä.


title: Laukaisukeskus

text: Sen mukaan, miten avaruusalus kuljetetaan laukaisualustalle, voidaan laukaisualustat jakaa seuraaviin tyyppeihin:


title: Vinjetti

text: Vinjetti voi tarkoittaa seuraavia:


title: Bruce Ivins

text: Bruce Edwards Ivins (22. huhtikuuta 1946 Lebanon, Ohio – 29. heinäkuuta 2008 Frederick, Maryland) oli yhdysvaltalainen bioasetutkija. Hän oli koulutukseltaan mikrobiologi ja rokotteiden asiantuntija. Yhdysvaltojen liittovaltion poliisi FBI pitää häntä vuonna 2001 julkisuudessa olleiden pernaruttokirjeiden levittäjänä. Ivins oli mieleltään häiriintynyt mutta arvostettu tutkija. Hän oli 36 vuotta Yhdysvaltojen armeijan tartuntatautien tutkimuslaitoksen tutkija. Ivins teki itsemurhan 29. heinäkuuta 2008 lääkemyrkytyksellä ja kuoli Frederick Memorial Hospitalissa Marylandin osavaltiossa.


title: Bruce Ivins

text: Bruce Ivinsin vanhemmat olivat Thomas Randall Ivins ja Mary Johnson Knight. Bruce oli nuorin heidän kolmesta pojastaan. Hänen isänsä oli apteekkari ja omisti apteekin. Isä toimi paikallisessa Rotary-klubissa ja kauppakamarissa, äiti oli kotona ja toimi vapaaehtoisena koulun vanhempainyhdistyksessä.


title: Bruce Ivins

text: Ivins oli kiinnostunut luonnontieteistä ja osallistui kouluaikana oppituntien ulkopuolellakin alan toimintaan. Hän järjesti maastoretkiä, teki koulun vuosikirjaa ja toimi koulun lehdessä. Hän oli mukana koulun kuorossa ja näytelmissä


title: Bruce Ivins

text:
Ivins suoritti Cincinnatin yliopistossa B. S. -tutkinnon 1968, M. S. -tutkinnon 1971 ja Ph. D. -tutkinnon 1976, kaikki mikrobiologiasta.
Ivinsin väitöskirjatyön ohjaaja oli tohtori P. F. Bonventre. Hänen väitöskirjansa käsitteli taudinaiheuttajabakteerien myrkyllisyyden eri puolia.


title: Bruce Ivins

text:
Ivins toimi tiedeyhteisössä 36 vuotta ja niistä 18 vuotta johtavana biopuolustustutkijana Yhdysvaltojen armeijan tartuntatautien tutkimuslaitoksessa (USAMRIID) Fort Detrickissa Marylandissa Tutkittuaan legionella- ja kolerabakteereita hän kiinnostui 1979 pernarutosta sen jälkeen kun pernaruttoitiöitä oli päässyt karkuun neuvostoliittolaisessa Sverdlovskissa (Jekaterinburg) ja ainakin 64 oli kuollut.
Ivins on julkaissut ainakin 44 tieteellistä tutkimusta vuodesta 1969 lähtien. Ensimmäinen tiedossa oleva julkaisu käsitteli erästä valkosolutyyppiä makrofageja "Chlamydia psittacin" yhteydessä. Chlamydia psittaci on bakteeri, joka tarttuu eläimistä ihmiseen. Hän osallistui moniin pernaruttotutkimuksiin, esimerkiksi keuhkopernaruton hoidon tutkimukseen, joka ilmestyi 7. heinäkuuta 2008 lehdessä "Antimicrobial Agents and Chemotherapy". Hyökkäysten jälkeisinä vuosina hän siteerasi usein tutkimuksissaan pernaruttokirjetapausta vuodelta 2001 korostaakseen tutkimustyönsä merkitystä. Vuonna 2006 arvostetussa "Proceedings of the National Academy of Sciences" -lehdessä julkaistussa tutkimuksessa hän kirjoittaa tutkijatovereidensa kanssa: "Lyhentämällä antibioottihoidon kestoa altistumisen jälkeisessä hoidossa bioterrorismitapauksessa kun on kyse B. anthracis -bakteerista liittämällä mukaan rokote, voi merkittävästi helpottaa ongelmia, joita pitkäaikainen antibioottihoito aiheuttaa. Rokotteen hyötyä on syytä harkita suunniteltaessa julkisen terveyden suhtautumista bioterrorismitapauksessa keuhkopernaruttoon sairastuneelle."


title: Bruce Ivins

text: Ivins on yksi niistä keksijöistä, jotka mainitaan kahdessa pernaruttorokotteen teknologiaa koskevassa patentissa. Molempien patenttien omistaja on hänen silloinen työnantajansa Yhdysvaltojen armeija.


title: Bruce Ivins

text: Ivins oli roomalaiskatolinen. Paikallislehti Fredrick News-Post on julkaissut useita Ivinsin kirjoittamia lukijankirjeitä, joista ilmenee vanhoillisia katolisia poliittisia näkemyksiä. Yhdysvaltojen oikeusministeriö on siteerannut kirjeitä tapauksen yhteenvedossa viitteenä siitä, että hänellä on saattanut olla kaunoja katolisia senaattoreita Tom Daschlea ja Patrick Leahya kohtaan, jotka saivat pernaruttokirjeitä.


title: Bruce Ivins

text: Hän säesti paikallisessa kirkossa Saint John the Evangelistissa, kuului Amerikan Punaiseen Ristiin ja harrasti jonglööri-temppuja. Hän soitti kosketinsoitinta kelttiläistä musiikkia esittävässä yhtyeessä ja sävelsi ja esitti lauluja toisiin tehtäviin siirtyville työtovereille.


title: Bruce Ivins

text: Hän oli naimisissa Diane Ivinsin kanssa 33 vuotta, ja he adoptoivat kaksi lasta: pojan Andyn ja tyttären Amandan. He asuivat vaatimattomassa talossa Cape Codissa Fort Detrickin lähellä, ja hän pääsi kävellen töihin. Diane Ivins oli kotiäiti, joka piti perhepäivähoitopaikkaa heidän kodissaan.


title: Zaza Zazirov

text: Zaza Zazirov (s. 25. huhtikuuta 1972) on ukrainalainen vapaapainija.


title: Zaza Zazirov

text: Zazirov saavutti 68 kilon sarjasta pronssia Atlantan olympialaisissa 1996. 69 kilon sarjasta hän saavutti MM-tasolta hopeaa Teheranista 1998 sekä Krasnojarskista 1997.


title: Eetu Vuorio

text: Eetu Vuorio oli lähes tuntemattomaksi jäänyt suomalainen harrastajatutkija, joka lukeutui Wettenhovi-Aspan aatemaailman kannattajiin. Hän näki suomalaiset mahtavana menneisyyden kansana, joka oli välimerellistä alkuperää.


title: Eetu Vuorio

text: Vuonna 1931 hän kirjoitti 200-sivuisen tutkielman aiheesta "Suomalaiset Välimeren auringon alla". Teoksen mukaan Kalevalan Saari oli muinainen Kreeta ja Pohjola taas Kreikka. Lisäksi Vuorio näki kymmeniä yhtäläisyyksiä muinaiskreetalaisten kirjoitusmerkkien ja suomalaisten ryijyjen koristekuvioissa. Teos sisältää myös wettenhoviaspamaisia olettamuksia sanasukulaisuuksista: ”Luoteisessa Vähässä-Aasiassa, muinaisen Kappadokian luoteispuolella on omituinen paikannimi, ’Arandi’. Aivan samanniminen paikka löytyy Virossa ja se tavataan Suomessakin kylännimessä ’Arandilaby’, joka esiintyy Nakkilassa jo v. 1546.”


title: Ivan Denisovitshin päivä (elokuva)

text: Ivan Denisovitshin päivä (myös Päivä Ivan Denisovitshin elämässä, , ) on norjalais-englantilainen vuonna 1970 valmistunut elokuva, joka perustuu Aleksandr Solženitsynin romaaniin "Ivan Denisovitšin päivä". Elokuvan ohjasi viipurilaissyntyinen Casper Wrede.


title: Ivan Denisovitshin päivä (elokuva)

text: Elokuvan ensi-iltaa suunniteltiin kaikkiin pohjoismaiden pääkaupunkeihin muutamaa päivää ennen Nobelin kirjallisuuspalkinnon luovuttamista Solženitsynille. Kirjailija ei kuitenkaan tullut palkinnonjakotilaisuuteen, koska arveli Neuvostoliiton viranomaisten pakottavan häntä jäämään länsimaihin. Elokuva sai ensi-illan Ruotsissa 7. joulukuuta 1970.


title: Ivan Denisovitshin päivä (elokuva)

text: Jörn Donner yritti saada elokuvaa esitettäväksi Suomeen, mutta Valtion elokuvatarkastamo kielsi sen esittämisen 28. helmikuuta 1972 äänin 5–4. Donner valitti päätöksestä korkeimpaan hallinto-oikeuteen, mutta se vahvisti elokuvatarkastamon päätöksen muuttumattomana 24. toukokuuta 1972. Valtion elokuvatarkastamon johtajan Jerker Erikssonin mukaan elokuva kiellettiin aikoinaan ulkopoliittisista syistä. Sen katsottiin voivan vaarantaa Suomen suhteita muihin maihin eli Neuvostoliittoon. Kun elokuva esitettiin Ruotsin televisiossa vuosina 1972 ja 1974, Ruotsin television Ahvenanmaalla sijainnut linkkimasto suljettiin, jotta suomalaiset eivät voisi nähdä elokuvaa. Elokuvan sensuroinnin Suomessa paljasti tuoreeltaan ruotsalainen iltapäivälehti Expressen, joka oli tullut tunnetuksi kriittisestä asenteestaan suomettumisilmiötä kohtaan.


title: Ivan Denisovitshin päivä (elokuva)

text: Englannissa asunut ohjaaja Wrede ei halunnut aikoinaan ryhtyä kamppailemaan elokuvan sallimisen puolesta, sillä hän pelkäsi kiusallisen asian herättävän kielteistä julkisuutta ulkomailla.


title: Ivan Denisovitshin päivä (elokuva)

text: Elokuvien esityskiellot ulkopoliittisista syistä päättyivät Suomessa, kun "Jäätävä polte" sai ensi-iltansa 9. joulukuuta 1986. Suomessa "Ivan Denisovitshin päivä" esitettiin julkisesti ensimmäistä kertaa Suomen elokuva-arkiston elokuvateatteri Orionissa 9. ja 12. joulukuuta 1993 ja vaasalaisessa elokuvakerhossa marraskuussa 1994. Elokuvan ensimmäinen televisiolähetys Suomessa oli 27. lokakuuta 1996 Yleisradion TV1:ssä.


title: Ivan Denisovitshin päivä (elokuva)

text: Elokuvan tekijät ovat pitäytyneet tarkkaan Solženitsynin alkuperäisessä romaanissa, joka julkaistiin Neuvostoliitossa jo 1962. Neuvostoliiton poliittisen ilmapiirin vaihtuminen 60-luvun puolivälissä näyttää tuntuneen suoraan Suomessakin.


title: Ivan Denisovitshin päivä (elokuva)

text: Casper Wrede teki Solženitsyn-filmatisointinsa englannin kielellä. Todentuntuinen vankileiri rakennettiin lumiseen Norjaan. Kuvaajana oli maailman huippunimiin kuuluva ruotsalainen Sven Nykvist, joka samoin kuin pääosaa näytellyt Tom Courtenay osallistui projektiin palkkaa vaatimatta. Molemmat olivat Wreden vanhoja tuttuja.


title: Ivan Denisovitshin päivä (elokuva)

text: Ohjaajan poika David Wrede kertoo Solženitsynin kirjoittaneen isälleen: "– – olette tehneet hyvän elokuvan, joka on totuuteen, mielialaan ja tunnelmaan asti todellinen."


title: Pälkjärven taistelu

text: Pälkjärven taistelu käytiin Suomen sodan aikana 9. elokuuta 1808 Pälkjärvellä Pohjois-Karjalassa. Vastakkain olivat majuri Carl Wilhelm Malmin johtama ruotsalais-suomalainen joukko joka koostui 250 sotilaasta ja 400 pohjoiskarjalaisesta talonpojasta sekä kenraali Aleksejevin 1300 miehen venäläisosasto.


title: Pälkjärven taistelu

text: Venäläiset olivat kesällä 1808 koonneet kenraali Aleksejevin johdolla Sortavalaan joukkoja joiden tarkoituksena oli hyökätä Pohjois-Karjalaan ja saada eversti Sandels vetäytymään Kuopion pohjoispuolella Toivalassa sijainneista asemistaan. Sandelsin kehotuksesta useita satoja Pohjois-Karjalan talonpoikia kokoontui Joensuun seudulle estämään venäläisten etenemistä. Sandels lähetti myös majuri Malmin 120 miehen ja 3 tykin osaston vahvistamaan Pohjois-Karjalan puolustusta.


title: Pälkjärven taistelu

text: Malmin osaston saapuessa Joensuuhun olivat talonpojat jo lyöneet venäläisten etujoukot Mönninvaarassa ja Kiihtelysvaarassa käydyissä kahakoissa. Venäläiset olivat jo vetäytymässä kun Malm joukkoineen saavutti heidät Pälkjärvellä. Malm onnistui venäläisten selustaan tekemällään koukkauksella saartamaan venäläiset joukot jotka pääsivät vain vaivoin murtautumaan läpi ja jatkamaan vetäytymistään kohti Sortavalaa. Malmin joukosta kaatui taistelussa vänrikki Löthman, 10 sotilasta sekä 8 vapaaehtoista talonpoikaa.


title: Pälkjärven taistelu

text: Malmin Pälkjärvellä saavuttama voitto poisti Sandelsin Savossa olleisiin joukkoihin kohdistuneet sivustauhkan. Sandels saattoi pitää asemansa Toivalassa aina syyskuun lopulle saakka jolloin hän joutui ruotsalaisten Oravaisten taistelussa kärsimän tappion vuoksi vetäytymään pohjoiseen Iisalmen Koljonvirralle.


title: Pälkjärven taistelu

text: Pälkjärven suojeluskunta pystytti 1928 talkootyönä taistelupaikalle muistomerkin. Tämä muistomerkki kuitenkin hävitettiin alueen jouduttua Neuvostoliiton haltuun mutta muistomerkkiin kuuluneet laatat löytyivät kuitenkin maastosta 1990-luvun alussa. Pälkjärven pitäjäseura pystytti 1994 muistomerkin uudelleen lähelle sen entistä sijaintipaikkaa.


title: Jukka-Pekka Tuomanen

text: Jukka-Pekka Tuomanen (s. 4. joulukuuta 1985 Lohja) on suomalainen jalkapalloilija, joka edustaa Kakkosessa pelaavaa Salon Palloilijoita. Hän on pelipaikaltaan puolustava keskikenttäpelaaja.


title: Jukka-Pekka Tuomanen

text: Tuomanen on Lohjan Pallon kasvatti. Hän on pelannut Veikkausliigassa JJK Jyväskylässä, FF Jarossa ja Turun Palloseurassa. Tuomanen on pelannut kaksi ottelua Suomen alle 21-vuotiaiden maajoukkueessa.


title: Jäämä

text: Jäämä tarkoittaa elimistöön jäänyttä yhdistettä, joka on joko hajoamatonta tai myrkyllistä. Jäämiä voi saada esimerkiksi elintarvikkeista.


title: Keuhkojen tilavuudet

text: Keuhkojen tilavuudet tarkoittaa keuhkojen eri hengitystilavuuksia. Tilavuudet ovat isompia miehillä, pitkillä ihmisillä, urheilijoilla ja pienempiä tupakoijilla.


title: Keuhkojen tilavuudet

text: Keuhkojen tilavuus miehillä on yleensä noin 6 litraa, mutta vain pieni määrä tästä kapasiteetista käytetään normaalin ilman hengittämiseen. Vapaasukeltaja Herbert Nitschillä on mittauksen mukaan keuhkojen kapasiteetti 10 litraa.


title: Keuhkojen tilavuudet

text: Hengityksen tiheys on vastasyntyneellä 30-60 kertaa minuutissa ja aikuisella 12-20 kertaa minuutissa.


title: Keuhkojen tilavuudet

text: Tämä taso kuvaa sitä ilmamäärää, joka keuhkoissa on maksimaalisen sisäänhengityksen jälkeen.


title: Keuhkojen tilavuudet

text: Tämä taso kuvaa sitä määrää, joka tulee keuhkoihin normaalin sisäänhengityksen aikana.


title: Keuhkojen tilavuudet

text: Tämä on se ilmamäärä, joka voidaan puhaltaa keuhkoista ulos normaalin uloshengityksen jälkeen. Normaalisti uloshengityksen varailman tilavuus on 1,8-2,3 litraa.


title: Keuhkojen tilavuudet

text: Tämä kuvaa sitä ilmamäärää, joka jää keuhkoihin maksimaalisen uloshengityksenkin jälkeen. Normaalisti jäännösilman tilavuus on 1,1–1,2 litraa.


title: Mazon Creek

text: Mazon Creekin fossiileja löydetään Illinoisista Yhdysvalloista. Fossiilit löytyvät rautakonkreetioista, jotka ovat muodostuneet noin 300 miljoonaa vuotta sitten kivihiilikaudella. Konkreetiot ovat säilyttäneet sekä kasveja, että kovakuoriaisia ja pehmeäruumisiia eliöitä, jotka eivät normaalisti fossiloidu.


title: Mazon Creek

text: Mazon Creekistä on löydetty yli 400 kasvilajin fossiileita ainakin 130 suvusta. Lajien todellista määrää on kuitenkin vaikea arvioida.


title: Mazon Creek

text: Mazon Creekin kasvisto sisältää runsaasti muuan muassa saniaisia.


title: Mazon Creek

text: Mazon Creekistä on tunnistettu fossiileja yli 320 eri eläinlajista. Eläimistö on jaettu kahteen ryhmään: merelliseen "Essexin faunaan" ja maalla ja makeassa vedessä eläneeseen "Braidwoodin faunaan".


title: Mazon Creek

text: Essexin fauna sisältää meduusoja, katkarapuja, kotiloita, simpukoita, meriskorpioneja ja skorpioneja.


title: Mazon Creek

text: Braidwoodin fauna sisältää hyönteisiä, tuhatjalkaisia, skorpioneja, hämähäkkejä, makean veden kaloja, katkarapuja ja molukkirapuja.


title: Mazon Creek

text: Faunan tunnetuin eliö on "Tullimonstrum gregarium", joka on nimetty löytäjänsä Francis Tullyn mukaan. "Tullimonstrum" on Illinoisin osavaltion virallinen fossiili.


title: Runar Finnilä

text: Runar Valfrid Finnilä (5. elokuuta 1891 Vaasa–6. joulukuuta 1956 Helsinki) oli suomalainen arkkitehti.


title: Runar Finnilä

text: Runar Finnilä oli liikemies ja harrastajavalokuvaaja Ernst Finnilän poika. Hän valmistui Teknillisestä korkeakoulusta arkkitehdiksi vuonna 1915, oman toimiston hän perusti seuraavana vuonna. Hän teki lukuisia opintomatkoja Pohjois- ja Keski-Eurooppaan Italiaa myöten. Finnilällä oli merkittäviä suhteita suomalaisen liikemaailman huipulle, joiden ansiosta hän sai suunnitellakseen usein teollisuuslaitoksia ja pankkirakennuksia. Hän toimi erinäisten teollisuuslaitosten johtokunnissa sekä vuodesta 1931 Turun Verkatehtaan ja vuodesta 1940 Silferberg & Weckselin Yhdistettyjen Hattutehtaiden sekä Hattuteollisuus Oy:n toimitusjohtajana.


title: Runar Finnilä

text: Runar Finnilän toimistossa suunniteltiin muun muassa Suomen Sokerin tehtaat Helsinkiin, Turkuun ja Vaasaan. Lisäksi Finnilä suunnitteli pankkirakennuksia muun muassa Pohjoismaiden Yhdyspankille sekä Helsingin Osakepankille. Poriin hän suunnitteli Finlaysonin konttorirakennuksen, joka valmistui 1935. Sortavalaan kohosi vuonna 1936 Finnilän käsialaa oleva pitkänomainen kulmarakennus Helsingin Osakepankille. Hänen maineikkaisiin töihinsä lukeutuu niin ikään Savonlinnan ravintola-hotelli Tott kuin myös helsinkiläiset asuinrakennukset Tehtaankatu 6 (Château Finnilä), Puistokatu 11 b, Merikatu 7, Raatimiehenkatu 3 sekä Fabianinkatu 6. Finnilä oli mukana myös suunnittelemassa Ruskeasuon siirtolapuutarhaa Helsingissä. Edelleen hänen käsialaansa on pursiseura HSS:n kerhorakennus Helsingin Liuskasaaressa. Finnilä toimi myös 50-luvulla seuran kommodoorina.


title: Runar Finnilä

text: Finnilän piirustusten luultiin kadonneen, kunnes kesällä 1988 sattumoisin löydettiin 23 kansiota hänen töitään Ehrensvärdintie 3:sta.


title: Kaikkiruokaisuus

text: Kaikkiruokaisuus tarkoittaa sitä, että jokin eläin syö niin kasvi- kuin eläinravintoakin. Kaikkiruokaisuutta harrastavaa eläintä kutsutaan omnivoriksi tai kaikkiruokaiseksi. Ihminen on kaikkiruokainen.


title: Kaikkiruokaisuus

text: Kaikkiruokaisuuden sijasta eläimet voivat olla esimerkiksi kasvinsyöjiä tai lihansyöjiä.


title: Siuntionjoki

text: Siuntionjoki () on Siuntionjoen vesistön pienehkö joki Länsi-Uudellamaalla. Se alkaa Vihdin Nummelan Enäjärvestä, kulkee Poikkipuoliaisen kautta kohti etelää ja laskee Suomenlahteen kuuluvan Pikkalanlahden perukkaan.


title: Siuntionjoki

text: Siuntionjoen nimen etymologia palautuu Siuntion ruotsinkieliseen nimeen Sjundeå. Useat uusmaalaiset joet ovat saaneet nimensä henkilönnimistä, joiden on arveltu viittaavan Ruotsin vallan aikaisiin merkkihenkilöihin. Nykyään todennäköisimpänä selityksenä joen nimelle pidetään muinaisruotsalaista miehen nimeä Sjunne, joka tarkoittaa seitsemättä. Samainen nimi esiintyy myös siuntiolaisen Sjundbyn kylän nimessä. Erään suositun selityksen mukaan nimi johtuu ruotsin kielen sanoista "sjunde" ja "å" tarkoittaen, että kyseessä on seitsemäs joki Aurajoesta itään. Muita vaihtoehtoja ovat olleet "den sjudande ån" (”kuohuva joki”) ja "sjöända" (”järven pää”). Jopa suomen kielen sanaa ”syvänne” on ehdotettu nimen taustaksi.


title: Siuntionjoki

text: Siuntionjoen vesi on luonnostaan savisameaa. Hajakuormitus ja jätevedet ovat heikentäneet veden laatua. Siuntionjoen laakson maisemallinen arvo on huomattava. Se luetaan valtioneuvoston määrittelemiin ”valtakunnallisesti arvokkaisiin maisema-alueisiin”. Broändassa Vikträskin lähellä on luontokoulu, joten Siuntionjoella on merkitystä myös opetukselle ja tutkimukselle.


title: Siuntionjoki

text: Siuntionjoen koskien yhteenlaskettu pituus on noin 5,6 kilometriä. Uudenmaan muissa joissa koskia on selvästi vähemmän. Passilankoski on koskista huomattavin: sen putouskorkeus on noin kymmenen metriä alle kilometrin matkalla. Joessa on laskettu olevan 18 koskea, joihin meritaimen kykenee nousemaan kudulle syyskaudella.


title: Siuntionjoki

text: Siuntionjokea pidetään eräänä Uudenmaan parhaiten luonnontilassa säilyneistä jokivesistöistä. Joessa on säilynyt luontaisesti lisääntyvä alkuperäinen meritaimenkanta. Alajuoksulta läheltä Pikkalanlahtea on tavattu saukkoa; Siuntionjoen vesistöaluetta on arveltu saukon merkittävimmäksi esiintymisalueeksi Uudellamaalla.


title: Siuntionjoki

text: Suomessa harvinaisen kuningaskalastajan on havaittu pesivän harvakseltaan joen alajuoksun rantatörmissä. Talvikauden sulissa paikoissa, ennen kaikkea Sjundbyn- ja Kvarnbynkoskissa talvehtii koskikaroja. Joessa on tavattu myös jokihelmisimpukkaa ja vuollejokisimpukkaa. Harvinaisista kaloista Siuntionjoessa on havaittu vimpaa.


title: Siuntionjoki

text: Virtaavien vesien uhanalaista kasvia purosätkintä ("Ranunculus trichophyllus" ssp. "trichophyllus") esiintyy Skogforsenin tienoilla. Tjusträskissä puolestaan on havaittu Uudellamaalla uhanalaista suomenlummetta ("Nymphaea tetragona"). Myös linnuston kannalta Tjusträskin merkitys on huomattava. Keväisin siellä tapaa laulujoutsenparvia.


title: Siuntionjoki

text: Siuntionjoen kalastusalue käsittää suurimman osan Siuntionjoen vesistöalueesta. Kalastusalueen pinta-ala on 2 164 hehtaaria, josta järvialan osuus on noin 1 900 ha. Järvisyysaste on noin 4,6 %. Kalastusalueen suurin järvi on Enäjärvi Vihdissä. Alue jakaantuu edelleen useisiin pieniin järviin ja lampiin sekä joki- ja puro-osiin. Muita järviä ovat muiden muassa Tjusträsk ja Karhujärvi Siuntiossa sekä Palojärvi, Kypärijärvi, Huhmari, Tervalampi ja Poikkipuoliainen Vihdissä. Nuuksion kansallispuiston pikkulammista Siuntionjoen vesistöalueeseen kuuluu esimerkiksi Kaitlampi. Kalastusalue on enimmäkseen maatalousvaltaista haja-asutusaluetta.


title: Jani Leinonen

text: Jani Leinonen (s. 22. maaliskuuta 1978 Hyvinkää) on suomalainen kuvataiteilija. Hänen tavaramerkkinsä taiteilijana on ollut muokata valmiita kuvia ja luoda niihin uusia merkityksiä sitä kautta – hän leikittelee kulutushyödykkeillä, markkinointistrategioilla ja kuuluisuudella. Hän sanoo haluavansa tehdä teoksen, joka varastetaan museosta, sekä teoksen, joka päätyy piraattituotantoon Shanghaihin.


title: Jani Leinonen

text: Leinonen on ollut julkisuudessa taiteilijana, Mäntän kuvataideviikkojen vuoden 2007 kuraattorina sekä Taidetuunaamo-projektin vetäjänä. Hänen teoksiinsa kuuluvat muun muassa "Undress Me" (2007), jossa hän on maalannut vaatteita pornolehdistä otettujen naistenkuvien päälle sekä kohuakin herättänyt "Hyllytetyt Elovena-mainokset", jossa hän käytti teosten materiaalina Elovena-tyttöä. Elovenaa valmistava Raisio Oyj katsoi tavaramerkkiään käytetyn luvatta.


title: Jani Leinonen

text: Vuonna 2012 Leinonen ja kaksi muuta henkilöä tuomittiin 60 päiväsakkoon petoksesta ja väärennöksestä heidän varastettuaan McDonald’s-ravintolasta Ronald McDonaldia esittävän muovipatsaan, jonka he sittemmin tuhosivat. Ryhmän tarkoituksena oli kyseenalaistaa McDonald’s-yhtiön etiikkaa ja tuotteiden alkuperää.


title: Jani Leinonen

text: Kesällä 2014 Leinonen toteutti Budapestissa "Hunger King" -nimisen teoksen. Teoksellaan hän kritisoi Unkarin linjaa asunnottomia kohtaan - maa on kieltänyt nukkumisen julkisilla paikoilla ja siellä sakotetaan henkilöitä, jotka rikkovat kieltoa. Hunger King näytti hampurilaisravintolalta, jossa oli kaksi sisäänkäyntiä: toinen köyhille ja toinen rikkaille. Tilassa sisällä sai tietoa Unkarin tilanteesta ja pystyi lähettämään viestejä Unkarin hallitukselle.


title: Jani Leinonen

text: Elokuussa 2015 kaksi Leinosen työtä ("Kerjäläiskyltti" ja "Your Dreams Are My Nightmares") oli esillä katutaiteilija Banksyn perustamassa Dismaland-”antihuvipuistossa” ("Bemusement Park") Britanniassa Weston-super-Maren kaupungissa.


title: Jani Leinonen

text: Tammikuussa 2019 Leinosen työ McJesus poistettiin Haifan taidemuseon näyttelystä, kun sadat arabikristityt mielenosoittajat mellakoivat museon ulkopuolella heitellen rakennusta ja poliiseja muun muassa molotovin coctaililla ja kivillä.


title: Edward R. Murrow

text: Edward R. Murrow (synt. Egbert Roscoe Murrow; 25. huhtikuuta 1908 Greensboro, Pohjois-Carolina – 27. huhtikuuta 1965 New York, New York) oli yhdysvaltalainen radio- ja televisiojournalisti.


title: Edward R. Murrow

text: Murrow'n ura radiossa alkoi vuonna 1935, jolloin hänet palkattiin CBS:n uutisten esimieheksi. Hän pyrki kasvattamaan CBS:n uutisten arvostusta palkkaamalla toimittajia asiantuntemuksen eikä niinkään radiokokemuksen perusteella. Palkattujen toimittajien joukossa olivat muun muassa Charles Collingwood, Eric Sevareid, William L. Shirer ja Howard K. Smith. Uudet toimittajat tunnettiin yleisesti nimellä "Murrow's Boys".


title: Edward R. Murrow

text: Toisen maailmansodan aikana Murrow teki itse reportaaseja suoraan tapahtupaikoilta ja asettui usein vaaralle altiiksi, kuten selostaessaan vuonna 1940 Lontoon pommituksia talojen katoilta.


title: Edward R. Murrow

text: Sodan jälkeen Murrow nimitettiin CBS:n uutisten varatoimitusjohtajaksi. Ensiesiintymisensä televisiossa Murrow teki 1951 ohjelman "See It Now" isäntänä.. Vuonna 1953 ohjelma käsitteli Milo Radulovichin erottamista Yhdysvaltain ilmavoimista sillä perusteella, että Radulovichin äiti ja sisar olivat kommunistimyönteisiä. "See It Now" epäili erottamispäätöksen laillisuutta, ja pian lähetyksen jälkeen Radulovich sai työnsä takaisin. Tapausta voidaan pitää yhdysvaltalaisen journalismin ja politiikan käännekohtana. Pian ohjelman jälkeen ilmeni, että senaattori Joseph McCarthy aikoi hyökätä Murrow'ta vastaan. Myös Murrow oli kerännyt aineistoa McCarthysta, ja 9. maaliskuuta 1954 lähetetty ohjelma koostui lähes yksinomaan McCarthyn omista lausunnoista ja antoi hänestä kuvan fanaatikkona. McCarthy sai tilaisuuden vaatimaansa vastineeseen ja nimitti Murrow'ta "šakaalilauman johtajaksi", mutta lausunto kääntyi häntä itseään vastaan. Ohjelman vaikutusvallan ja ajoituksen ansiosta McCarthyn vaikutusvalta romahti.


title: Edward R. Murrow

text:
1950-luvun lopulla CBS:n ja Murrow'n välit alkoivat kiristyä, ja vuonna 1961 hän siirtyi presidentti John F. Kennedyn nimittämänä "United States Information Agency"n johtoon. Kolme vuotta nimityksen jälkeen Murrow'lla todettiin keuhkosyöpä. Murrow kuoli 1965.
Vuonna 1964 Edward R. Murrow sai Presidential Medal of Freedomin. Radio Hall of Fameen hänet valittiin vuonna 1988. Hän sai myös 9 Emmy-palkintoa, ja hänellä on tähti Hollywood Walk of Famella. Lisäksi hänet palkittiin Grammylla vuonna 1966 äänilevystä "A Reporter Remembers, Vol. 1: The War Years".


title: Edward R. Murrow

text: George Clooney on ohjannut Murrowin urasta elokuvan "Hyvää yötä ja onnea", jossa Murrowia esittää David Strathairn.


title: Jalkapallo kesäolympialaisissa 2008 – miesten turnaus

text: Pekingin olympialaisten 2008 miesten jalkapalloturnaus pelattiin 7.-23. elokuuta 2008. Olympiaturnauksen pelaajien piti olla alle 23-vuotiaita, mutta jokaisella joukkueella oli oikeus käyttää kolmea yli-ikäistä pelaajaa.


text: Olympiakultaa voitti Argentiina. Se voitti loppuottelussa Nigerian maalein 1-0.


text: Vuoden 2008 olympialaisten jalkapalloturnaukseen selviytyi karsintojen kautta 15 maata. Isäntämaa Kiina selviytyi kisoihin ilman karsintoja.


text: Turnauksen paras maalintekijä oli neljä maalia tehnyt Italian Giuseppe Rossi.


title: Fytokemia

text: Fytokemia on tieteenala, joka tutkii kasveissa esiintyviä kemiallisia yhdisteitä, niiden kemiaa, biosynteesiä, esiintyvyyttä ja metaboliaa. Fytokemian tutkimuskohteita ovat erityisesti biologisesti aktiiviset aineet ja niiden mahdolliset terveysvaikutukset, kuten antioksidatiivisuus tai antimutageenisuus. Fytokemian tutkimusta hyödynnetään muun muassa terveysvaikutteisten elintarvikkeiden ja luonnonlääkinnän kehityksessä.


title: Huan Jing

text: Huan Jing on kiinalainen kaukokartoitussatelliittien perhe.


title: Huan Jing

text: Sana Huan Jing tarkoittaa ympäristöä. Länsimaissa nämä satelliitit tunnetaan tämän sanan lyhenteen HJ ja numeron koodaamina.


title: Huan Jing

text: HJ-1 on pieni polaariradalla lentävä satelliittien parvi. HJ-1C-satelliitin SAR-tutka mittaa S-taajuuskaistalla, satelliitit HJ-1A ja HJ-1B mittaavat optisella taajuudella. Ne käyttävät CCD-kameraa mittauksiin infrapuna-alueella (Hj-1B) ja hyperspektaalikuvauksessa (Hj-1A).


title: Huan Jing

text: 6. syyskuuta 2008 Kiina laukaisi kaksi Huan Jing -satelliittia.


title: Toivalan taistelu

text: Toivalan taistelu käytiin Suomen sodan aikana 18. kesäkuuta - 29. syyskuuta 1808 välisenä aikana Kuopion pohjoispuolella Toivalassa, jonne eversti Johan August Sandelsin johtamat ruotsalaiset joukot olivat asettuneet puolustusasemiin Toivalansalmen pohjoisrannalle.


title: Toivalan taistelu

text: Voitettuaan venäläiset Pulkkilan taistelussa 2. toukokuuta 1808 Sandels lähetti pieniä komennuskuntia Savon suuntaan valtaamaan venäläisten kuormastoja ja varastoja. Komennuskuntien onnistunut toiminta sai ruotsalaisten ylipäällikön Klingsporin antamaan Sandelsille käskyn vallata Kuopio. Tätä tehtävää suorittamaan lähetetty majuri Carl Wilhelm Malm valtasi Kuopion takaisin 12. toukokuuta 1808 noin 200 miehen voimin, jolloin myös kaupungissa olleet venäläisten suuret varastot joutuivat hyökkääjien haltuun.


title: Toivalan taistelu

text: Koska Malmin joukko oli liian pieni voidaakseen pitää kaupunkia pysyvästi hallussaan, Sandels siirsi koko 5. prikaatinsa sinne. 1500 miehen prikaati saapui Kuopioon 20. toukokuuta viikon kestäneen marssin jälkeen. Prikaati jatkoi sitten matkaa etelään aina Juvalle saakka, jonka sen etujoukot valtasivat 28. toukokuuta. Venäläiset keskittivät Savon suunnalle noin 7000 miehen vahvuiset joukot, joita komensi kenraali Michael Andreas Barclay de Tolly. Tämän jälkeen Sandels joutui perääntymään hitaasti pohjoiseen ja lopulta hänen joukkonsa asettuivat kesäkuussa 300-500 metriä leveän Toivalansalmen pohjoisrannalle rakennettuihin puolustusasemiin.


title: Toivalan taistelu

text: Venäläiset yrittivät kertoja kesän aikana päästä Toivalan salmen yli ja vallata Pyssykalliolla sijainneet puolustajien etuvartioasemat. Ruotsalaiset kuitenkin torjuivat yritykset. Kesäkuun lopulla de Tolly lähti Kuopiosta aikoen siirtää pääosan joukoistaan Pohjanmaalle, jossa venäläiset olivat joutumassa alakynteen ruotsalaisten hyökätessä etelään. Kuopioon jäi noin 3000 miestä. Sandels ryhtyi hyökkäämään ja 26. kesäkuuta 1808 hänen lähettämänsä 20 venekunnan osasto tuhosi Kuopion ja Varkauden välillä sijaitsevassa Paukarlahdessa venäläisten 200 vaunun kuormaston. Toinen 600 miehen ja 4 tykin vahvuinen osasto lähetettiin seuraavana yönä veneillä Kuopioon, jossa se kävi hyökkäykseen venäläisiä vastaan. Kenraali de Tolly joutui palauttamaan päävoimansa takaisin Kuopioon, jonne Sandels sitoi ne koko loppukesäksi.


title: Toivalan taistelu

text: Sandels lähti Toivalansalmelta 29. syyskuuta 1808, kun ruotsalaiset olivat kärsineet tappion Oravaisten taistelussa ja aloittaneet vetäytymisen kohti pohjoista. Sandelsin joukot vetäytyivät pohjoiseen ja asettuivat uusiin asemiin Iisalmen Koljonvirran seudulle.


title: Toivalan taistelu

text: Toivalan taistelujen muistomerkki sijaitsee Vuorelassa 5-tien varressa.


title: Korson Kaiku (salibandy)

text: Korson Kaiku (lyh. KorsKa) on vantaalaisen saman nimisen urheiluseuran salibandyjaosto. Seuran naisten edusustujoukkue pelasi kaudella 2007–2008 Naisten Salibandyliigassa, mutta putosi kauden päätteeksi I-divisioonaan. Miesten edustusjoukkuetta seuralla ei ole, mutta juniorijoukkueita on tytöillä B-F ikäluokista ja pojilla A-D ikäluokista. Lisäksi seura järjestää kuntosalibandya aikuisille.


title: Kivijalkakauppa

text: Kivijalkakauppa on liike, joka sijaitsee kerrostalon katutasossa. Liiketila on helposti saavutettavissa kadulta. Kaupan näyteikkunat toimivat liikkeen mainoksina, joiden avulla pyritään houkuttelemaan ohikulkijoita ostoksille. Kerrostalon muissa kerroksissa voi olla esimerkiksi asuinhuoneistoja, toimistoja ja muita kauppaan liittymättömiä huoneistoja. Talo on yleensä rakennettu ensisijaisesti muuhun kuin kaupan käyttöön.


title: Kivijalkakauppa

text: Kivijalkakauppa on tiiviisti rakennetuissa kaupunkikeskustoissa tavallinen kauppatilan muoto. Erillisiä kaupoiksi tehtyjä rakennuksia esiintyy laajemmin kaupunkikeskustojen ulkopuolella.


title: Kivijalkakauppa

text: Keskustelussa termiä kivijalkakauppa käytetään usein vertailukohtana kauppakeskuksille, automarketeille ja tavarataloille. Monesti kivijalkakaupalla tarkoitetaan lähellä olevaa pienikokoisempaa kauppapistettä, esimerkiksi lähikauppaa, kun taas kauppakeskus, automarket ja tavaratalo kuvaavat kauempana sijaitsevia suuria kaupan keskittymiä.


title: Kivijalkakauppa

text: Käytännössä sanat "kivijalkakauppa" ja "kivijalkaliike" ovat siirtymässä tarkoittamaan verkkokaupan eli nettikaupan vastakohtaa, fyysistä liiketoimintaa tai liiketilaa, jossa asiakas kohdataan kasvokkain ja jossa tämä pääsee näkemään ja koskettamaan myytäviä tavaroita. Esimerkkeinä Ylen juttu "Kivijalkakaupat kiinnostavat jälleen" ja Onnistu yrtittäjänä -palvelun artikkeli "Verkkokauppa vai kivijalkamyymälä - kumpi kannattaa?" . "Kivijalkakauppa" on saanut hyvin paljon saman merkityksen kuin englannin "brick and mortar store" tai "brick and mortar business".


title: Khabrias

text: Khabrias (, k. 357 eaa.) oli ateenalainen kenraali. Hän opiskeli Platonin Akatemiassa. Khabrias voitti Gorgopaan johtamat spartalaiset ja aiginalaiset Aiginalla ja komensi laivastoa, joka auttoi Kyproksen kuningasta Euagorasta taistelussa persialaisia vastaan. Vuonna 378 eaa., kun Ateena liittoutui Theban kanssa Spartaa vastaan, hän kukisti Agesilaos II:n lähellä Thebaa.


title: Khabrias

text: Vuonna 376 eaa. Khabrias voitti Spartan laivaston lähellä Naksosta. Vuonna 366 eaa. häntä ja Kallistratosta syytettiin petoksesta, Oropoksen neuvomisesta antautumaan thebalaisille. Hänet vapautettiin syytteistä, ja pian hän astui Egyptin kuninkaan Teoksen palvelukseen puolustamaan maata persialaisia vastaan. Liittolaissodan puhjettua vuonna 357 eaa. hän johti Khareen kanssa Ateenan laivastoa. Khabrias kuoli hyökkäyksessä Khiokselle.


title: Kantaja (biologia)

text: Kantaja tarkoittaa biologiassa eliötä, jolla on perimässään resessiivinen alleeli heterotsygoottisena. Näin yksilö voi levittää alleelia jälkeläisilleen, joilla ominaisuus ilmenee, jos ne saavat alleelin myös toiselta vanhemmaltaan. Usein kyseinen alleeli on tautia aiheuttava.


title: Maitojauhe

text: Maitojauhe on kuivattua maitoa. Maitojauhetta käytetään elintarviketeollisuudessa, kotitalouksissa sekä eläinten rehuksi . Maitojauhepohjaisia valmisteita ovat muun muassa erilaiset kastike- ja keittoainekset, vanukasjauheet, jauhemaiset äidinmaidonkorvikkeet, lastenvelli- ja puurojauheet, kahvikermajauhe sekä kaakaomaitojauhe sekä suurtalouskäyttöön valmistetut erikoistuotteet.


title: Maitojauhe

text: Maitojauheen kehitti venäläinen tohtori Osip Krichevsky vuonna 1802


title: Maitojauhe

text: Maitojauhe valmistetaan kuivaamalla eli poistamalla pastöroidusta maidosta vesi. Maito kuivataan suihkuttamalla se kammioon, jossa se kohtaa vastakkaiseen suuntaan tulevan lämpimän ilmavirran. Lämmin ilma haihduttaa veden maitopisaroista, jonka jälkeen kuiva maitopulveri kerätään kasaan hienona pulverina. Kotitalouksien käyttöön tarkoitettu maitojauhe instantoidaan kuivatuksen jälkeen. Instantointi tarkoittaa maitojauheen hiukkaskoon kasvattamista. Isot hiukkaset liukenevat paremmin veteen kuin pienet hiukkaset . Ruuanvalmistukseen käytetty maitojauhe on sumu(tus)kuivattua, instantoitua ja rasvatonta maitojauhetta. Maitojauhe on aina homogenoimatonta. Maitojauhetta saa myös vähälaktoosisena.


title: Maitojauhe

text: Yksi litra valmista maitoa saadaan sekoittamalla 2 dl maitojauhetta litraan vettä.


title: Maitojauhe

text: Avaamattomana tuote säilyy huoneenlämmössä vähintään viimeiseen myynti- tai käyttöpäivämäärään saakka. Avattuna, kosteudelta suojattuna säilyvyys on noin 1-3 kk, tuotteesta riippuen. Maitojauheen rakenne ei kestä pakastamista sillä se paakkuuntuu, jonka jälkeen jauheen käyttö voi olla hankalaa.


title: Henkikirja

text: Henkikirja oli maan väestöstä ja kiinteistöistä kutakin kuntaa varten erikseen pidetty väestöluettelo. Sen laati henkikirjoittaja vuosittain pidetyn henkikirjoituksen perusteella ja sen tietoihin perustui maan väkiluku, verovelvollisuuden täyttäminen ja äänioikeuden käyttämismahdollisuus.


title: Henkikirja

text: Henkikirjojen alkuna voidaan pitää Ruotsi-Suomen vuoden 1556 voutijärjestystä, jonka perusteella voudit laskivat väkiluvun kylittäin ja taloittain. Nimi henkikirja tuli käyttöön 1620-luvun lopulla, jolloin luetteloja alettiin ylläpitää henkirahan perimistä varten. Aluksi henkikirjoihin merkittiin 15–65-vuotiaat henkilöt, ei kuitenkaan aatelisia, sotilaita tai niitä, jotka työkyvyttömyyden tai köyhtymisen vuoksi eivät voineet henkirahaa maksaa. Vuodesta 1766 lähtien niihin merkittiin koko väestö, myös veroista vapautetut. Henkikirjoittajan tehtäväksi henkikirjan laatiminen tuli 1779.


title: Henkikirja

text: Vuonna 1894 annetun henkikirjoitusasetuksen mukaan henkikirjaan merkittiin ristimänimi, sukunimi, ammatti, syntymävuosi, syntymäpäivä, viimeinen henkikirjoituspaikka, kuuluuko henkilö ei-luterilaiseen uskontokuntaan ja haluaako henkilö tulla vapautetuksi henkirahan maksamisesta. Henkikirja tehtiin maalla kustakin kihlakunnasta siten, että kihlakuntaan kuuluvat seurakunnat tai seurakunnan osat merkittiin erikseen. Kaupunkien väestö merkittiin henkikirjaan erottelematta seurakuntia, joita kaupungissa ehkä oli.


title: Henkikirja

text: Henkiraha lakkautettiin vuonna 1924, mutta henkikirjoja ylläpidettiin sen jälkeenkin väestö- ja kiinteistöluetteloina. Vuoden 1950 henkikirjoitusasetuksen mukaan henkikirjaan merkittiin kiinteistöt kylittäin ja kaupunginosittain, kiinteistön omistaja ja omistajan kotipaikka. Kunkin kiinteistön kohdalle merkittiin kaikki siellä asuvat henkilöt. Lisäksi kunkin kiinteistön kohdalle merkittiin ne henkilöt, yhdyskunnat, yhtiöt, muut yhteisöt, laitokset ja säätiöt, jotka pitivät hallussaan huoneistoa, myymälää tai työhuonetta kiinteistössä. Henkikirjaan merkittiin myös jokaisen henkilön täydellinen nimi, syntymäpäivä ja -paikka, ammatti ja siviilisääty. Kaikista 15 vuotta täyttäneistä henkilöistä laadittiin aakkosellinen luettelo, johon merkittiin nimi, syntymävuosi ja asunto-osoite. Kukin henkilö oli henkikirjoitettava siinä kunnassa, jossa hänellä oli tammikuun 1. päivänä kotipaikka. Kotipaikkarekisteri tarkistettiin vuosittain henkikirjoituksessa, minkä perusteella laadittiin henkikirja. Henkikirja oli päätettävä henkikirjoitusvuoden toukokuun 31 päivänä. Henkilöllä tammikuun ensimmäisenä päivänä olleen henkikirjoituskunnan perusteella määräytyi hänen verotuskuntansa, eikä henkikirjoituskuntaa voinut vaihtaa kesken vuotta.


title: Henkikirja

text: Vuotuiset henkikirjoitukset lopetettiin vuoden 1990 alusta lukien, ja henkikirjat poistuivat kokonaan käytöstä vuonna 1993 uuden väestötietojärjestelmän aloittaessa toimintansa.


title: Henkikirja

text: Henkikirjoja Suomesta säilytetään Kansallisarkistossa Helsingissä ja niitä sisältyy jossain määrin myös Arkistolaitoksen Internetissä julkaisemaan Kansallisarkiston digitaaliarkistoon. Henkikirjat ovat myös eräänä lähdesarjana 1900-luvun alkupuolella kirjailija Jalmari Finnen aloitteesta osasta Suomea kerätyssä Suomen asutuksen yleisluettelossa.


title: Taudinkantaja

text: Taudinkantaja tarkoittaa eliötä, useimmiten ihmistä, jonka elimistössä on tartuntatautia aiheuttavia viruksia tai bakteereita. Yleensä taudinkantajasta puhutaan, kun henkilö ei oireile, mutta myös oireileva ihminen on taudinkantaja. Oireilun puuttuminen voi johtua taudin itämisajasta tai taudinkantajan vahvemmasta vastustuskyvystä. Taudinkantajilla on suuri riski tartuttaa muita, sillä usein ei osata varoa oireilematonta ihmistä.


title: Taudinkantaja

text: Tautien leviämistä pyritään estämään muun muassa karanteenilla.


title: Kantaja-aine

text: Kantaja-aine tarkoittaa solukalvon proteiinia, jonka tehtävänä on siirtää erilaisia molekyylejä solukalvon lävitse soluun.


title: Timotheos

text: Timotheos (; τιμή, "timē", 'kunnia'; θεός, "theós", 'jumala'), latinaksi Timotheus, on antiikin ajalta peräisin oleva miehen nimi. Se voi viitata seuraaviin henkilöihin:


title: Lumbeet

text: Lumbeet ovat pohjoisamerikkalainen väestöryhmä, joka asuu pääosin Pohjois-Carolinassa. Lumbeiden alkuperä on kiistanalainen, mutta he itse pitävät itseään intiaaneina. Useiden historiallisten dokumenttien perusteella he ovat afroamerikkalaisten, intiaanien ja valkoihoisten risteymiä. Vuonna 1956 liittovaltion kongressi viimein tunnusti lumbeet laillisesti intiaaneiksi, mutta epäsi heiltä intiaaneille tarkoitetun liittovaltion tuen.


title: Lumbeet

text: Ensimmäiset maininnat lumbeista tulivat 1730-luvulla Pohjois-Carolinasta Appalakkien vuoriston jokialueelta, jonne oli muodostunut pääosin intiaanipakolaisista muodostunut väestöryhmä. Tätä ryhmää alettiin kutsua lumbee-nimellä läheisen Lumberjoen mukaan. Monet seka-avioliitot afroamerikkalaisten kanssa lisäsivät lumbeiden monikansallista kokonaiskuvaa. Heihin liittyi myös brittiläisiä ja skottilaisia siirtolaisryhmiä.


title: Lumbeet

text:
Jo 1700-luvun aikana lumbeiden pääkieleksi muotoutui englannin kieli. Suurin osa heidän väestöstään tunnusti kristinuskoa vuosisadan lopulta eteenpäin, mutta ympäristön valkoinen väestö vieroksui heidän yhteisöään ja luki heidät värillisiksi. Lumbeiden kohtelu pysyi huonona koko 1800-luvun. Yhdysvaltian sisällissodassa Etelävaltioiden joukot pakottivat monet lumbeet työskentelemään linnoitustöissä epäinhimillisissä olosuhteissa ja Amerikan kodinturvajoukot terrorisoivat jatkuvasti heidän kommuunejaan.
Sisällissodan jälkeen eräänlaisena Robin Hoodina legendaksi noussut Henry Berry Lowrie kokosi lumbeiden ja mustien orjien joukosta sissijoukon, joka erikoistui ryöstämään rikkaiden amerikkalaisten maatiloja. Ryöstämänsä omaisuuden Lowrie jakoi köyhille intiaaneille ja mustille. Kodinturvajoukot jäljittivät Lowrien sissejä, mutta nämä käyttivät hyödykseen laajoja suo-alueita ja onnistuivat toistuvasti pakenemaan. Sodan jälkeen Lowrien johtama lumbeiden joukko kahakoi myös Yhdysvaltain armeijan ja Ku Klux Klanin kanssa kunnes tilanne rauhoittui Lowrien kadottua 1870-luvun alussa.


title: Lumbeet

text: Vuonna 1885 Pohjois-Carolinan eduskunta tunnusti lumbeet intiaaneiksi, mutta vain kaksi vuotta myöhemmin heiltä kiellettiin avioliitot mustien kanssa. Seuraavan vuosisadan alussa lumbeiden viralliseksi nimeksi tuli "Robesonin piirikunnan intiaanit" (Indians of Robeson County). Kun intiaaniheimoja alettiin laskea ja rekisteröidä, alkoivat lumbeet pyrkiä omaksi heimokseen. Bureau of Indian Affairs (BIA) lähetti tutkijansa selvittämään lumbeiden alkuperää. Tutkijat olettivat kansan olevan cheraw- ja siouan-intiaanien jälkeläisiä. Vuonna 1956 asia käsiteltiin kongressissa ja esitys meni läpi. Esityksessä heitä ruvettiin kutsumaan lumbee-heimoksi; nimi itse tulee heidän maidensa läpi virtaavasta Lumber-joesta.


title: Lumbeet

text: Vuonna 1958 Ku Klux Klan ryhtyi kampanjoimaan lumbeita vastaan, ja poltti muun muassa ristejä näiden pihoilla Robesonin piirikunnan alueella. Tilanne johti välienselvittelyyn 18. tammikuuta 1958, jolloin klaanin tarkoitus oli järjestää suurmielenosoitus lumbeita vastaan 5 000 miehen voimin. Lopulta paikalle saapui vain 50 klaanilaista. Kokoontuminen päättyi Hayes Pondin taisteluun, jossa kokouspaikan piirittäneet 500 lumbeeta ajoivat klaanin jäsenit pakoon. Tapaus toi lumbeille paljon julkisuutta ja Ku Klux Klan ei koskaan kokoontunut uudelleen Robesonin piirikunnan alueella.


title: Lumbeet

text: Vuonna 1969 lumbeiden korkeakoulusta tuli Pembroken Valtionyliopisto, joka nykyään on osa Pohjois-Carolinan Valtionyliopiostoa. Lumbeiden määrä on kasvanut tasaiseen tahtiin ja vuonna 2010 heidän väestömääränsä oli yli 50 000 intiaania.


title: Lumbeet

text: Kun Pohjois-Carolinassa oli väestönlasku 1753, sieltä ei löydetty yhtäkään intiaania, sillä alkuperäinen intiaaniväestö oli siirretty muualle, ja lumbeita ei hyväksytty intiaaneiksi. Vuoden 1790 väestönlaskennassa lumbeiden esi-isät luettiin vapaiksi orjiksi tai mulateiksi. Ensimmäisen kerran heitä kutsuttiin intiaaneiksi 1867, kun kahta heimon jäsentä epäiltiin murhasta. Kuitenkin 1870 väestönlaskennassa heidät laskettiin edelleen mulateiksi. 1885 esitettiin näkemys, jonka mukaan lumbeet olisivat Englannin kadonneesta siirtokunnasta pakoon lähteneiden eurooppalaisten ja intiaanien jälkeläisiä. Tosin tällä väitteellä saattoi olla poliittisia tarkoitusperiä: sillä saatettiin erottaa lumbeet vapaista afroamerikkalaisista, jotka äänestivät republikaaneja.


title: Lumbeet

text: Lumbeiden alkuperästä on useita eri versioita, ja heidät on nähty Roanoken siirtokunnan lisäksi myös intiaanien ja espanjalaisten sekä portugalilaisten jälkeläisinä. Lumbeet itse väittävät polveutuneensa valkoisista, mutta kertovat omaavansa myös cherokeiden verta. Cherokeet vastustivat pitkään lumbeiden tunnustamista intiaanikansaksi, eivätkä edelleenkään hyväksy täysin lumbeille myönnettyjä intiaanien oikeuksia.


title: Käyttäjärooli (UML)

text: Käyttäjäroolia () käytetään ohjelmistokehityksessä kuvaamaan henkilökäyttäjärooleja tai ulkoisia järjestelmiä. Käyttäjäroolina oleva järjestelmä kommunikoi tarkasteltavan järjestelmän kanssa. UML määrittelee tarkasti käyttäjäroolin. Käyttäjäroolista käytetään joskus myös käsitettä aktori.


title: Vinjetti (grafiikka)

text: Vinjetti () on kirjan luvun alku- tai loppukoriste. Myös lehtien vakiopalstojen koristeena olevia kuvioita tai logoja kutsutaan vinjeteiksi. Vinjettien tarkoituksena on rytmittää tekstiä ja erottaa eri tekstiosuudet toisistaan.


title: Vinjetti (grafiikka)

text: Alun perin vinjetit olivat viiniköynnöstä kuvaavia ornamentteja, mistä sana on peräisin. Edelleenkin kasviaiheet ovat suosituimpia vinjettejä.


title: Timotheos (kenraali)

text: Timotheos (k. 354 eaa.) oli ateenalainen valtiomies ja kenraali, joka pyrki palauttamaan Ateenan suurvallaksi tekemällä siitä niin kutsutun toisen Ateenan imperiumin vahvimman valtion. Hän oli ateenalaisen kenraali Kononin poika.


title: Timotheos (kenraali)

text: Timotheos opiskeli Platonin Akatemiassa. Vuosien 378 ja 356 eaa. välillä hän toimi usein strategoksen virassa Ateenan ja Spartan välisissä sodissa ja johti Ateenan laivastoa. Tuohon aikaan Ateenan tavoitteena oli Deloksen meriliiton uudelleenherättäminen ja Ateenan merimahdin palauttaminen.


title: Timotheos (kenraali)

text: Timotheos kuoli Khalkiksella ja hänet haudattiin Kerameikokselle.


title: Kari Peitsamo & Hirttämättömät

text: Kari Peitsamo & Hirttämättömät oli suomalainen rockyhtye, joka toimi 1990-luvun lopulla. Yhtyeen muodostivat kitaristi-laulaja Kari Peitsamo ja basisti-laulaja Brono Starr (oik. Jarmo Linna) sekä aluksi rumpali Jani Wasama, jonka tilalle yhtyeeseen tuli myöhemmin Arto Rautajoki.


title: Kari Peitsamo & Hirttämättömät

text: Yhtyeen ensimmäinen albumi Bubblegum Warriors in Faded Jeans julkaistiin 1998. Albumin Peitsamon ja Brono Starrin yhdessä tekemät kappaleet ovat suomenkielisiä yhtä saksankielistä ja yhtä englanninkielistä lukuun ottamatta. Peitsamo laulaa levyn kappaleista suurimman osan; Brono Starr laulaa kaksi kappaletta yksin ja kaksi duettona Peitsamon kanssa. Yhtyeen toinen ja viimeinen albumi Brono Starr's Rock'n'roll Roadside Attraction julkaistiin 1999. Levyn kappaleet ovat kolmea coveria lukuun ottamatta Peitsamon tekemiä. Tällä kertaa laulukieli on yhtä saksankielistä kappaletta lukuun ottamatta englanti. Molemmat levyt ovat Tuomo Valtosen tuottamia.


title: Sigurd Andersson

text: Sigurd Andersson (18. heinäkuuta 1926 – 5. helmikuuta 2009) oli ruotsalainen maastohiihtäjä, joka kilpaili 1950-luvun alkupuolella. Hän voitti olympiapronssia vuoden 1952 talviolympialaisissa Oslossa 4x10 km viestissä.


title: Sigurd Andersson

text: Andersson voitti tammikuun lopussa 1951 Garmisch-Partenkirchenin kansainvälisen hiihtokilpailun 18 kilometrin hiihdon.


title: Jynkän taistelu

text: Jynkän taistelu käytiin Suomen sodan aikana 15. maaliskuuta 1808 Jynkänlahden tienoilla lähellä Kuopiota. Taistelussa olivat vastakkain kapteeni Joachim Zachris Dunckerin johtama 300 miehen ruotsalaisosasto ja kenraali Tutshkovin venäläiset joukot.


title: Jynkän taistelu

text: Sodan alettua helmikuun lopulla lähti eversti Johan Adam Cronstedtin komentama Savon prikaati vetäytymään Mikkelistä pohjoiseen kohti Kuopiota kun kenraali Tutskovin johtamat 7000 miehen vahvuiset venäläisjoukot hyökkäsivät rajan yli. Ensimmäinen taistelukosketus joukkojen välillä oli Leppävirralla mutta vasta Jynkässä käytiin koko sodan ensimmäinen merkittävä taistelu.


title: Jynkän taistelu

text: Ruotsalaisten pääjoukko vetäytyi Kuopiosta Toivalansalmen yli Toivalaan ja kapteeni Duncker jätettiin osastoineen Jynkänlahteen viivyttämään eteneviä venäläisiä. Taistelua käytiin useita tunteja kolmessa eri paikassa, ensin Jynkänlahden pohjukassa, sitten Jynkänlahden suulla ja lopuksi ulompana järvellä. Duncker miehineen taisteli menestyksellisesti, mutta venäläiset onnistuivat joka vaiheessa pääsemään heidän selustaansa. Lopulta Dunckerin osasto perääntyi ensin Kuopioon ja sieltä sitten Kallaveden yli Toivalaan ruotsalaisten pääjoukon luokse. Venäläiset seurasivat perässä ja miehittivät Kuopion kaupungin. Jynkän taistelussa ja Kuopiossa Duncker menetti 34 kaatunutta ja venäläisten tappiot olivat noin 60 miestä.


title: Jynkän taistelu

text: Jynkän taistelun muistomerkki sijaitsee Kallaveden kirkon läheisyydessä.


title: Sbandy

text: Sbandy on lahtelainen salibandyn erikoisseura, jolla on myös cheerleading-toimintaa. Seuran sekä miesten että naisten edustusjoukkueet pelaavat Suomen toiseksi korkeinta sarjatasoa I-divisioonaa. Seuralla on myös sekä miesten että naisten kakkosjoukkueet. Juniorijoukkueita on A-F pojissa ja A-D tytöissä.


title: Sbandy

text: Seuran toiminta alkoi vuonna vuonna 1995 Lahden NMKY:n salibandyjaostona. Vuonna 2001 perustettu SBANDY Lahti ry ja NMKY:n salibandyjaosto yhdistyivät keväällä 2003 ja näin syntyi yksi Suomen suurimmista salibandyseuroista. Samana syksynä seurassa alkoi myös cheerleading-toiminta.


title: Jassem Khalloufi

text: Jassem Khalloufi (, s. 2. syyskuuta 1981 Kram, Tunisia) on tunisialainen jalkapallomaalivahti. Hän aloitti uransa EOG Kramissa ja pelaa tällä hetkellä CS Sfaxienissa. Khaloufi oli mukana vuoden 2004 olympialaisissa Tunisian jalkapallomaajoukkueessa.


title: Jassem Khalloufi

text: Khalloufi aloitti ammattilaisuransa AS Marsassa, josta hän siirtyi yhden kauden ajaksi varamaalivahdiksi ES Saheliin. Hän saavutti joukkueen riveissä Tunisian mestaruuden ja siirtyi kauden jälkeen CS Sfaxien ykkösmaalivahdiksi. Hän saavutti joukkueen riveissä Afrikan Confederation Cupin mestaruuden kahdesti peräkkäin vuosina 2007 ja 2008. Kaudella 2011–2012 hän menetti ykkösvahdin roolinsa Rami Jridille ja ilmoitti kauden puolivälin jälkeen heinäkuussa lopettavansa sopimuksensa Sfaxienin kanssa.


title: Peipit

text: Peipit ("Lamium") on huulikukkaiskasvien heimoon kuuluva kasvisuku. Niille tunnusomaista ovat pehmeäkarvaisuus, herttamainen lehtilapa, kaksihuulinen teriö sekä säteittäinen ja viisiliuskainen verhiö. Peipit voivat olla yksi- tai monivuotisia. Ne muistuttavat paljon pillikkeitä, mutta peipit erottaa selvästi pillikkeistä verkkosuonisten lehtiensä avulla. Sukujen kukkarakenteet poikkeavat myös toisistaan, sillä peippien teriön alahuulen sivuliuskat ovat pieniä, sulautuneet keskiliuskaan tai puuttuvat kokonaan. Pillikkeillä teriön alahuuli on selvästi kolmiliuskainen. Peipit ovat pehmytkarvaisia ja pillikkeet sukaskarvaisia.


title: Peipit

text: Suomessa tavattavia peippilajeja:


title: Peipit

text: Muita peippilajeja:


title: Peipit

text: Suomessa kasvatetaan koristekasvina Euroopassa yleistä hopeatäpläpeippiä ("Lamium maculatum"), josta käytetään myös nimeä täplälehtipeippi.


title: Peipit

text: Keltapeippi ("Lamium galeobdolon") luokiteltiin aikaisemmin peippien sukuun, mutta nykyään se luokitellaan keltapeippien ("Lamiastrum") sukuun kuuluvaksi lajiksi.


title: Esko Jämsä

text:
Esko Jämsä on suomalainen valokuvaaja. Hän on työskennellyt Kotimaa-yhtiöissä muun muassa sen kuvayksikön esimiehenä. Tällä hetkellä Jämsä on freelancerkuvaaja. Hän asuu Helsingissä. Jämsän valokuvista on julkaistu yhdeksän kirjaa.
Jämsän ensimmäinen yksityisnäyttely "Sininen Helsinki – Helsinki in Blue" järjestettiin elokuussa 2008 Helsingin tuomiokirkon kryptassa.


title: Pekka Vehkonen

text: Pekka Vehkonen (s. 27. toukokuuta 1964 Helsinki) on suomalainen motocrossin 125-kuutioisten maailmanmestari ja 250-kuutioisten nelinkertainen hopeamitalisti. Vehkonen saavutti urallaan myös stadioncrossin maailmanmestaruuden vuonna 1990 sekä sijoittui siinä kaksi kertaa toiseksi vuosina 1989 ja 1991.


title: Pekka Vehkonen

text: Pekka Vehkonen aloitti ajouransa 49-kuutioisella trial-Montesa cota 25 vuonna 1977. Moottoripyöräily oli suvussa tuttua, sillä hänen setänsä Kalevi Vehkonen oli Heikki Mikkolan rinnalla Suomen menestyksekkäimpiä motocross-ajajia.


title: Pekka Vehkonen

text: Ensimmäiseen merkittävään voittoon Pekka Vehkonen ajoi Suomen Cupissa vuonna 1979. Vuonna 1982, Suomen kaikkien aikojen nuorimpana, hän voitti Suomen mestaruuden 125-kuutioisten luokassa. Ensimmäisenä kokonaisena MM-kautenaan Yamahalla (1982) hän ajoi hyviä eräsijoituksia ollen paras tuotantokuljettaja. Samana vuonna Vehkonen muutti motocrossin Euroopan keskusmaahan Belgiaan. Vuonna 1983 Vehkonen sai tehdassopimuksen Yamahan kanssa ja sijoittui neljänneksi 125-kuutioisten kokonaispisteissä menetettyään viimeisessä osakilpailussa kolmannen tilan konerikon vuoksi. Vuoden 1984 kauden ja tavoitteena olleen maailmanmestaruuden pilasi loukkaantuminen. Toinen kausi Cagivalla toi lopulta maailmanmestaruuden Brasilian Belo Horizontessa vuonna 1985.


title: Pekka Vehkonen

text: Vuonna 1986 Vehkonen taisteli maailmanmestaruudesta johtaen vielä MM-sarjaa kahdeksannessa osakilpailussa. Seuraavassa osakilpailussa Ruotsissa hänen lapaluunsa murtui ja hän menetti mestaruushaaveensa.


title: Pekka Vehkonen

text: Vehkonen vaihtoi sarjaa 250-kuutioisiin, vuonna 1987. Hänestä tuli luokan "ikuinen kakkonen", sijoituttuaan toiseksi neljästi peräkkäin vuosina 1987–1990. Toiseen maailmanmestaruuteen hän ajoi vuonna 1990 supercrossissa. Lajia kutsuttiin aluksi suorituspaikkansa mukaisesti stadioncrossiksi.


title: Pekka Vehkonen

text: Vehkonen loukkaantui vakavasti vuonna 1992 Yhdysvalloissa, mutta päätti kuitenkin vielä jatkaa kilpailemista 500-kuutioisissa. Vehkonen lopetti uransa kokonaan loukkaannuttuaan uudestaan kaudella 1993. Kilpauransa jälkeen hän palasi Suomeen ja toimii yrittäjänä Helsingissä.


title: Mies joka tiesi liikaa (albumi)

text: Mies joka tiesi liikaa on suomalaismuusikko Paajasen kolmas studioalbumi. Sillä on mukana myös Pedro Hietanen. Albumi julkaistiin 3. syyskuuta 2008.


title: Mies joka tiesi liikaa (albumi)

text: Sävellykset ja sanoitukset: Paajanen. Sovitukset: Paajanen, Pedro Hietanen & Luri Luokkala.


title: Magneettinen momentti

text: Magneettinen momentti (magneettimomentti, magneettinen dipolimomentti) on magnetismiin liittyvä suure, jolla on merkitystä fysiikassa, tähtitieteessä, kemiassa ja sähkötekniikassa. Se kuvaa systeemin, esimerkiksi sähkövirran, sauvamagneetin, elektronin, molekyylin tai planeetan magneettisia ominaisuuksia. Magneettinen dipolimomentti määrittää magneettisen systeemin ympärilleen aiheuttaman dipolaarisen magneettikenttäkomponentin, magneettikentän, voimakkuuden ja suunnan. Voimakkuus on kääntäen verrannollinen etäisyyden kuutioon. Dipolaarinen magneettikenttä tai magneettikentän dipolaarinen komponentti on symmetrinen yhden akselin suhteen, minkä vuoksi magneettinen dipolimomentti yleensä ilmaistaan vektorina, joka on tämän akselin suuntainen.


title: Magneettinen momentti

text:
Viime kädessä kaikki magnetismi aiheutuu joko (1) sähkövarauksen liikkeestä kuten sähkövirrasta tai (2) alkeishiukkasen, esimerkiksi elektronin, spinistä.
Liikkuvan varauksen aiheuttama magneettinen momentti voidaan laskea alempana olevien kaavojen avulla. Sen sijaan kunkin alkeishiukkasen sisäinen spinistä aiheuttava magneettinen momentti on vakio, joka voidaan mitata suurella tarkkuudella. Esimerkiksi elektronin spinistä aiheutuva magneettinen momentti on −9.284764×10 J/T. Alkeishiukkasen magneettinen momentti on aina yhdensuuntainen sen spinin kanssa. Elektronin magneettinen momentti on negatiivinen, koska se elektronin negatiivisen sähkövarauksen vuoksi osoittaa vastakkaiseen suuntaan kuin elektronin spin.


title: Magneettinen momentti

text: Jokaisen systeemin magneettinen kokonaismomentti voidaan laskea eri komponenttien vektorisummana. Esimerkiksi vetyatomin magneettinen momentti saadaan laskemalla yhteen protonin ja elektronin sisäiset, spinistä aiheutuvat magneettiset momentit sekä elektronin rataliikkeestä aiheutuva magneettinen momentti.


title: Magneettinen momentti

text:
Yksinkertaisimmassa tapauksissa, kun sähkövirta muodostaa tasossa olevan virtasilmukan, sen magneettinen momentti voidaan määritellä seuraavasti:
missä
SI-järjestelmässä magneettisen momentin yksikkö on "ampeerineliömetri" (1 Am), joka on sama kuin yksi joule teslaa kohti (1 J/T). Pinta-alavektorin suunta voidaan määrittää myös oikean käden säännön avulla: jos oikea käsi pidetään nyrkissä siten, että sormet ovat silmukassa kulkevan virran suuntaisesti ja peukalo niitä vastaan kohtisuorasti, peukalo osoittaa pinta-alavektorin ja näin ollen myös magneettisen momentin suunnan.


title: Magneettinen momentti

text:
Yleisessä tapauksessa, jolloin virtasilmukka ei ole tasossa, vakiovirran formula_5 aiheuttama magneettinen momentti on
missä formula_7 on silmukan sisään jäävää pinta-ala-alkiota edellä mainitulla tavalla vastaava pinta-alavektorialkio.


title: Magneettinen momentti

text:
Yleisimmässä tapauksessa, jossa sähkövirta ei kulje tietyssä silmukassa vaan mielivaltaisesti avaruudessa, magneettinen momentti voidaan laskea seuraavasti:
missä formula_9 on tilavuusalkio, formula_10 paikkavektori, joka osoittaa tilavuusalkion sijainnin, ja formula_11 virrantiheys kussakin paikassa.


title: Magneettinen momentti

text: Tätä yhtälöä voidaan soveltaa myös liikkuvien varausten muodostamaan järjestelmään, esimerkiksi sähköisesti varattuun kiinteään kappaleeseen, ottamalla huomioon, että formula_11 on yhtä suuri kuin formula_13, missä formula_14 on varaustiheys kussakin pisteessä ja formula_15 tämän varauksen liikenopeus.


title: Magneettinen momentti

text: Esimerkiksi ympyrärataa kulkevan yksittäisen varauksen aikaansaama magneettinen momentti on


title: Magneettinen momentti

text: missä formula_10 on varauksen formula_18 sijainti kullakin hetkellä ympyrän keskipisteestä laskettuna ja formula_15 sen kulloinenkin nopeus.


title: Magneettinen momentti

text: Ulkoisessa magneettikentässä vapaasti liikkuvan pistevarauksen magneettinen momentti mittaa sitä, kuinka suuren magneettivuon sen pyöriminen saa aikaan magneettikentässä. Tämä magneettinen momentti on vastakkaissuuntainen magneettikentän kanssa ja on yhtä suuri kuin hiukkasen liike-energia jaettuna magneettikentän magneettivuon tiheydellä.


title: Magneettinen momentti

text: Jos magneettikentässä on pyörivä kappale, jolla on sähkövaraus ja jonka varaustiheyden ja massatiheyden suhde on vakio, sen magneettinen momentti jaettuna sen liikemäärämomentilla on yhtä suuri kuin sen puolet sen varauksesta jaettuna sen massalla. Tämä suhde tunnetaan "gyromagneettisen suhteen" nimellä. Tästä seuraa, että hiukkasten impulssimomentin ollessa sama, on magneettinen momentti kääntäen verrannollinen hiukkasten massaan. Vaikka alkeishiukkasia ei tarkkaan ottaen voidakaan käsitellä pyörivinä kappaleina, voidaan niille kuitenkin määritellä sisäinen impulssimomentti eli spin, joka tavallisimmilla hiukkasilla on puolet Diracin vakiosta formula_20 eli Planckin vakio jaettuna 4π:llä. Tämän vuoksi atomifysiikassa magneettisen momentin yksikkönä käytetään usein Bohrin magnetonia "μ" hiukkasille, joiden varauksen ja massan suhde on sama kuin elektronin, tai ydinmagnetonia "μ" hiukkasille, joilla tämä suhde on sama kuin protonilla.


title: Magneettinen momentti

text: Atomi- ja ydinfysiikassa magneettisen momentin suuruus merkitään symbolilla formula_21, joka usein ilmaistaan Bohrin tai ydinmagnetonin avulla.


title: Magneettinen momentti

text: Jokainen systeemi, jolla on magneettinen momentti formula_2, aiheuttaa ympärilleen dipolaarisen magneettikentän. Tarkkaan ottaen magneettikentällä on aina myös korkeampi multipolikomponentti, mutta etäisyyden kasvaessa se heikkenee paljon nopeammin, joten riittävän kaukana systeemistä sitä ei yleensä tarvitse ottaa huomioon.


title: Magneettinen momentti

text: Käytettävä koordinaatisto valitaan tavallisesti siten, että sen origo on systeemin keskipisteessä ja "z"-akseli osoittaa systeemin magneettisen momentin formula_2 suuntaan. Tämä yksinkertaistaa laskutoimituksia. Jos näin tehdään, systeemin aiheuttaman dipolaarisen magneettikentän magneettivuon tiheys mielivaltaisessa pisteessä ("x","y","z") on:


title: Magneettinen momentti

text: ja sen "poikittainen komponentti" on:


title: Magneettinen momentti

text:
Magneettinen momentti pyrkii kääntymään samansuuntaiseksi ulkoisen magneettikentän kanssa. Systeemiin vaikuttava vääntömomentti saadaan magneettisen momentin ja ulkoisen magneettikentän magneettivuon tiheyden ristitulosta:
missä


title: Magneettinen momentti

text: Ulkoisessa magneettikentässä magneettisella momentilla on potentiaalienergia "U", joka voidaan laskea magneettisen momentin ja magneettivuon tiheyden pistetulosta:


title: Magneettinen momentti

text: Potentiaalienergia on pienimmillään, kun magneettinen momentti on yhdensuuntainen magneettivuon tiheyden kanssa. Mikäli ulkoinen magneettikenttä ei ole kaikkialla yhtä suuri, se vaikuttaa magneettisella momentilla varustettuun kohteeseen voimalla, joka on verrannollinen magneettikentän gradienttiin.


title: Magneettinen momentti

text: Magneettista momenttia voidaan havainnollistaa sauvamagneetilla, jossa voidaan käsittää olevan kaksi magneettista napaa. Molemmat navat ovat yhtä voimakkaat mutta vastakkaismerkkiset. Kumpikin napa voidaan käsittää magneettisten voimien lähteeksi, jotka heikkenevät etäisyyden kasvaessa. Koska magneetissa on aina molemmat navat, niiden voimavaikutukset heikentävät toisiaan, koska ne vaikuttavat vastakkaisiin suuntiin. Ne kumoavat toisensa sitä tarkemmin, mitä lähempänä toisiaan ne ovat eli mitä lyhempi sauvamagneetti on. Niinpä magneetin voimakkuus riippuu kahdesta tekijästä: sen napojen voimakkuudesta "p" ja niiden välisyydestä formula_36. Magneetin "magneettisen navan voimakkuus" määritelläänkin jakamalla sen magneettinen momentti sen napojen välisellä etäisyydellä, tai magneettinen momentti saadaan kertomalla napavoimakkuus napojen etäisyydellä: formula_37. Magneettinen momentti on sähköiseen dipolimomenttiin verrattavissa oleva suure. Momentit lasketaan samalla periaatteella, mutta vuorovaikutuksen välittäjä eli magneetti- tai sähkökenttä vain on eri.


title: Magneettinen momentti

text: Elektronilla ja monilla atomiytimillä on myös sisäinen magneettinen momentti, joka kuitenkin on selitettävissä vain kvanttimekaniikan avulla. Tämä hiukkasten sisäinen magneettinen momentti aiheuttaa makroskooppisesti havaittavat magneettiset ilmiöt kuten diamagnetismin ja ferromagnetismin sekä myös ydinfysikaalisia ilmiöitä kuten ydinmagneettisen resonanssin.


title: Magneettinen momentti

text:
Elektronin magneettinen momentti on
missä
ja


title: Magneettinen momentti

text: On huomattava, että formula_2 saadaan kertomalla elektronin spin negatiivisella vakiolla, joten elektronin magneettinen momentti on vastakkaissuuntainen sen spiniin nähden. Jos elektronin kuvitellaan klassisen mekaniikan mukaisesti pyörivän akselinsa ympäri, tästä aiheutuva sähkövirta kiertäisi elektronin negatiivisen varauksen vuoksi pyörimisliikkeeseen nähden päinvastaiseen suuntaan.


title: Magneettinen momentti

text: Atomin ydin on nukleoneista, siis protoneista ja neutroneista koostuva monimutkainen fysikaalinen systeemi. Näiden molempien hiukkaslajien kvanttimekaanisiin ominaisuuksiin kuuluu myös spin. Sen vuoksi ytimilläkin on magneettinen momentti.


title: Magneettinen momentti

text: Ytimen magneettinen momentti riippuu herkästi kustakin ytimessä olevasta nukleonista. Tämän vuoksi ytimen magneettisen momentin mittauksista voidaan tehdä pitkälle meneviä johtopäätöksiä ydinhiukkasten aaltofunktioista. Asiasta on olemassa monia teoreettisia malleja. Eri ydinlajien magneettisista momenteista on mittaustulosten perusteella laadittu taulukoita.


title: Magneettinen momentti

text: Jokaisella molekyylillä on tietyn suuruinen magneettinen momentti, joka riippuu sen energiatiloista. Tavallisesti molekyylin magneettinen momentti aiheutuu seuraavista tekijöistä, joilla on tyypillisesti tietyn suuruinen voimakkuus:


title: Filmaaminen

text: Filmaaminen eli näytteleminen on urheilussa käytettävä termi, jolla tarkoitetaan tahallista kaatumista tai teeskenneltyä loukkaantumista tarkoituksena hankkia itselleen tai joukkuelleen etua.


title: Filmaaminen

text: Jalkapallossa tuomarin tarkoituksellinen harhauttaminen katsotaan epäurheilijamaiseksi käytökseksi, tapahtui se missä tahansa osaa kenttää, ja pelaajalle annetaan varoitus.


title: Chilbudius

text: Chilbudius (k. 533) oli roomalainen sotilas. Hänet tunnettiin sisukkaana sotilaana, joka ei välittänyt rikkauksista, vaikka olikin keisari Justinianuksen läheinen. Hänet nimitettiin virkaan "magister militum per Thracias" vuonna 530. Hän sai tehtäväkseen kukistaa Tonavan yli hyökkäilevät barbaarit. Chilbudius ylitti Tonavan ja esti barbaarien hyökkäykset moneksi vuodeksi. Kolmen vuoden päästä hän menehtyi kuitenkin taistelussa slaaveja vastaan.


title: Chilbudius

text: Chilbudiuksen kuoleman jälkeen eräs henkilö, joka jäi slaavien vangiksi väitti olevansa Chilbudius. Narses otti tämän Chilbudiuksen vangiksi vuonna 545 ja toi hänet Konstantinopoliin, jossa juoni paljastui.


title: Hohtokuparilehti

text: Hohtokuparilehti ("Episcia cupreata") on "Episcia"-sukuun kuuluva kasvi. Luonnossa se kasvaa Karibialla, Väli-Amerikassa ja Etelä-Amerikassa, esimerkiksi Kolumbiassa, Venezuelassa ja Brasiliassa.


title: Hohtokuparilehti

text: Sitä käytetään ilmastosta riippuen perennana tai huonekasvina. Luontaisilla alueillaan kasvi on ikivihreä. Kasvutapa on maata pitkin ryömivä ja trooppisessa ilmastossa sitä voidaan käyttää maanpeitekasvina, kun taas kylmemmillä alueilla sitä voidaan istuttaa roikkuviin koreihin.


title: Hohtokuparilehti

text: Varsi on lyhyt ja tanakka. Nukkapintaiset, tiheästi vastakkain sijaitsevat lehdet ovat pitkäruotiset, soikeat ja ehytlaitaiset. Niiden alapuolella on kuparin ja violetin värisiä pilkkuja. Kasvi kukkii pienin tulipunaisin kukin helmikuusta lokakuuhun. Kukat voivat olla oranssit tai punaiset.


title: Hohtokuparilehti

text: Kuparilehteä voidaan kasvattaa huonekasvina esimerkiksi matalassa amppeliruukussa, sälekorissa tai jopa korkkikaarnakourussa. Se tarvitsee reilun kastelun, mutta ei kestä seisovaa vettä ja juuripaakku ei saa kuivahtaa kokonaan. Ahkera sumutus ja vuosittainen uudelleenistutus ovat tarpeellisia, samoin viikoittainen lannoitus huhti-syyskuussa. Lisääminen tapahtuu rönsytaimista, siemenistä tai kookkaasta lehdestä lehtipistokas.


title: Kasvainvirus

text: Kasvainvirus, onkovirus tai onkogeeninen virus on virus, joka voi aiheuttaa kasvainten muodostumista ja syöpää.


title: Kasvainvirus

text: Maailman terveysjärjestön vuoden 2002 arvion mukaan virustartunnat aiheuttivat 17,8 % kaikista syövistä ihmisillä.


title: Kasvainvirus

text: Syöpää aiheuttavia viruksia voidaan torjua ennalta rokottamalla niitä vastaan. Muun muassa seksin kautta tarttuvaa ihmisen papilloomavirusta (HPV) vastaan voidaan rokottaa HPV-rokotteella. HPV:n tyypit 16 ja 18 liittyvät syöpiin, 6 ja 11 sukupuolielinten syyliin. HPV aiheutti vuoden 2011 arvion mukaan vuosittain noin 530 000 kohdunkaulan syöpätapausta, joista noin 70 % johtui HPV:n tyypeistä 16 ja 18. Lisäksi HPV tiettävästi aiheuttaa 90 % anaalisyövistä ja 50 % peniksen, emättimen ja suunielun syövistä. Maksasyöpää aiheuttavaa hepatiitti B:tä (HBV) vastaan voidaan rokottaa mm. hepatiittien A ja B yhdistelmärokotteena (esim. kauppanimi "Twinrix"). Hepatiitti C:tä (HCV) vastaan ei voida rokottaa, mutta sitä voidaan hoitaa viruslääkkein. Maailmanlaajuisesti kuolleisuus HBV:hen ja HCV:hen olivat 2013 määrällisesti lähes yhtä suuret myös muidenkin komplikaatioiden kuin maksasyövän osalta.


title: Sisustusarkkitehti

text: Sisustusarkkitehti on ammattinimike, joka edellyttää alalle johtavan taiteen maisterin (MA) tai muotoilija AMK (BA hons.) korkeakoulututkintoa. Suomessa sisustusarkkitehteja kouluttavat Aalto-yliopiston taiteiden ja suunnittelun korkeakoulu ja Metropolia ammattikorkeakoulu Helsingissä sekä Lahden Muotoiluinstituutti (LAMK). Opinnot painottuvat sisustusarkkitehtuuriin, huonekalusuunnitteluun ja teolliseen muotoiluun. Jatkotutkintona taiteen maisterit voivat suorittaa taiteen lisensiaatin ja taiteen tohtorin tutkinnot.


title: Sisustusarkkitehti

text: Sisustusarkkitehdin toimenkuvaan kuuluu etupäässä julkisten ja yksityisten liike- ja toimitilojen sekä asuntojen kokonaisvaltaista suunnittelua ja/tai huonekalusuunnittelua ja teollista muotoilua.


title: Sisustusarkkitehti

text: Sisustusarkkitehdin työ edellyttää rakennuslainsäädännön ja rakennusmääräysten riittävää hallintaa sekä toiminnallista, taiteellista ja teknistä kokonaisosaamista. Lisäksi työssä vaaditaan hyvää tilan ja valon hahmotuskykyä, värisilmää sekä rakenteiden ja materiaalien tuntemusta.


title: Sisustusarkkitehti

text: Sisustusarkkitehti toimii yhteistyössä toimeksiantajien, tilan käyttäjien, arkkitehtien, urakoitsijoiden ja erikoissuunnittelijoiden (rakenne-, sähkö-, LVI-suunnittelijat) sekä kaluste-, valaisin- ja materiaalitoimittajien kanssa.


title: Sisustusarkkitehti

text: Alan ammattijärjestö on Sisustusarkkitehdit SIO ry, joka kuuluu Teollisuustaiteen Liitto Ornamoon. SIOn jäsenet voivat käyttää titteliä sisustusarkkitehti SIO. Toisin kuin monissa muissa EU-maissa ammatti ei ole Suomessa suojattu tai auktorisoitu.


title: Hypereides

text: Hypereides () (n. 390-322 eaa.) oli antiikin kreikkalainen logografi eli oikeusjuttujen ja puheiden kirjoittaja. Hänet luetaan kymmenen attikalaisen puhujan joukkoon.


title: Hypereides

text: Hypereides oli Glaukippoksen poika Kollytoksen demoksesta Ateenasta. Hän opiskeli Platonin Akatemiassa, sekä logografiaa Isokrateen oppilaana. Hypereides oli mukana syyttämässä muun muassa Autoklesta ja Aristofonia.


title: Hypereides

text: Hypereides tuki Demosthenestä kamppailussa Filippos II:sta vastaan, mutta veti tukensa Harpaloksen tapauksen jälkeen. Demostheneen tultua karkotetuksi vuonna 324 eaa. Hypereideestä tuli patrioottisen puolueen johtaja.


title: Hypereides

text: Aleksanteri Suuren kuoleman jälkeen Hypereides oli yksi äänekkäimpiä sodan kannattajia makedonialaishallintoa vastaan. Hänen puheidensa uskotaan olleen yksi syy Lamian sotaan (323-322 eaa.), jossa Ateena, Aitolia ja Thessalia kapinoivat Makedoniaa vastaan. Ateenan hävittyä Hypereides tuomittiin kuolemaan yhdessä muiden puhujien kanssa. Hän pakeni Aiginalle, mutta jäi kiinni. Kuolemantuomion täytäntöönpanon jälkeen hänen ruumiinsa vietiin Kleonaihin ja näytettiin Antipatrokselle, ennen kuin se palautettiin Ateenaan haudattavaksi.


title: Hypereides

text: Hypereideen nimiin on laitettu 77 puhetta. Suurimman osan uskotaan säilyneen vielä 1400-luvulle Matias Corvinuksen kirjastossa, mutta ne tuhoutuivat turkkilaisten vallattua Budan 1500-luvulla. Puheista tunnettiin pitkään vain katkelmia. Vuonna 1847 laajoja katkelmia hänen puheistaan "Imosthenestä vastaan" ja "Lykofronille" löydettiin haudasta Thebasta Egyptistä. Myöhemmin on löydetty lisää osia puheista "Filippidestä vastaan", "Athenogenestä vastaan", "Timandrosta vastaan" ja "Diondasta vastaan".


title: Hypereides

text: Toistaiseksi kadoksissa ovat muun muassa puhe "Deliakos" sekä puolustuspuhe tunnetulle hetairalle Frynelle.


title: Saaristofregatti

text: Saaristofregatti eli soutufregatti oli 1700-luvun lopulta 1800-luvun alkuun Itämerellä käytetty sotalaivatyyppi. Ne olivat fregateiksi tai kuunareiksi takiloituja aluksia. Niissä oli enemmän tykkejä kuin kaleereissa, joissa oli yleensä vain kaksi suurta keulatykkiä.


title: Saaristofregatti

text: Ruotsin saaristolaivastoon kuuluneita Fredrik Henrik af Chapmanin suunnittelemia saaristofregatteihin kuuluvia alustyyppejä olivat:


title: Saaristofregatti

text: Hämeenmaa "Styrbjörnistä", Turunmaa "Lodbrokista" ja Pohjanmaa "Brynhildasta" on säilynyt alkuperäiset pienoismallit, jotka ovat Suomenlinnan Ehrensvärd-museossa. Myös kuningas Kustaa III:n lippulaiva kuunari "Amphion" oli soudettavaa mallia ja senkin pienoismalli on samassa museossa.


title: Saaristofregatti

text: Venäläisten oivallettua alustyypin edut he aloittivat saaristofregattien valmistuksen. Tunnetuin näistä lienee Kotkan edustalle Ruotsinsalmen toisessa taistelussa uponnut fregatti St. Nikolai.


title: Espanjan naisten jalkapallomaajoukkue

text: Espanjan naisten jalkapallomaajoukkue edustaa Espanjaa naisten jalkapallon kansainvälisissä otteluissa.


title: Espanjan naisten jalkapallomaajoukkue

text: Espanjan naisten maajoukkue selviytyi ensimmäisen kerran arvokisoihin vuonna 1997. Tuolloin se sijoittui EM-kisojen alkulohkossa toiseksi ja pääsi välieriin, jossa Italia voitti sen numeroin 1–2. Vuoden 2013 EM-kisoissa Espanja ylsi alkulohkonsa kakkosena puolivälieriin, jossa se hävisi Norjalle maalein 1–3. Vuoden 2015 MM-kisoissa joukkue pelasi alkulohkossaan 1–1-tasapelin Costa Rican kanssa mutta hävisi Brasilialle 0–1 ja Etelä-Korealle 1–2 eikä selviytynyt jatkoon. Espanjan maalintekijät MM-kisoissa olivat Vicky Losada ja Verónica Boquete. Vuoden 2017 EM-kisojen alkulohkossa Espanja voitti vain Portugalin 2–0 ja hävisi sitten Englannille 0–2 ja Skotlannille 0–1. Espanja selviytyi kuitenkin lohkokakkosena puolivälieriin, joissa se hävisi Itävallalle maalittoman varsinaisen peliajan ja jatkoajan jälkeen rangaistuspotkukilpailussa maalein 3–5.


title: Silmäruohot

text: Silmäruohot ("Euphrasia") ovat matalia yksivuotisia puoliloisina eläviä kasveja. Niitä esiintyy maailmanlaajuisesti noin 450 lajia.


title: Silmäruohot

text: Silmäruohot ovat 5–20 cm korkeita ruohovartisia kasveja. Lajit muistuttavat hyvin paljon toisiaan, mikä tekee tarkasta lajinmäärityksestä vaikeaa. Lisäksi eri lajien väliset risteymät ovat yleisiä.


title: Silmäruohot

text: Silmäruohot ovat puoliloisia. Ne tulevat toimeen yksinään, mutta tilaisuuden tullen varastavat osan tarvitsemistaan ravinteista ympäröiviltä kasveilta juuristonsa imurihmojen avulla. Kukat, jotka kasvavat tähkämäisestä kukinnosta, ovat vaaleita, usein violetinsävyisiä ja monilla lajeilla kukan alahuulessa on keltaisia merkkejä. Hedelmänä on litteä kota.


title: Silmäruohot

text: Nimi silmäruoho tulee homeopaattisesta uskomuksesta, jonka mukaan kasvilla voisi parantaa silmäsairauksia. Tieteellinen nimi "Euphrasia" liittyy kreikan sanaan euphrainein, ilo.


title: Silmäruohot

text: Suomessa tavataan kahdeksaa silmäruoholajia ja -alalajia.


title: Jukka Pohjola

text: Johan Gustaf (Juho Kustaa Jukka) Pohjola (entinen sukunimi Kontio; 19. marraskuuta 1878 Kangasala – 8. marraskuuta 1948 Ylöjärvi) oli suomalainen pienviljelijä ja sosialidemokraattien kansanedustaja.


title: Jukka Pohjola

text: Pohjolan vanhemmat olivat itsellinen Johan Kontio ja Maria Annantytär. Hän kävi kansakoulun sekä kansanopiston ja työskenteli puutarhatöissä Kangasalla ja pellavatehtaan työläisenä Tampereella. 1900-luvun alussa Pohjola toimi sosialidemokraattien puhujana ja Hämeen läänin pohjoisen vaalipiirin sosialidemokraattisena piirisihteerinä. Hän oli myös Hämeen voima -lehden toimittajana Tampereella. Vuodesta 1912 Pohjola toimi pienviljelijänä Ylöjärvellä ja hän oli lisäksi Ylöjärven Harjuntaustan osuuskassan hoitajana. Suomen sisällissodan yhteydessä Pohjola siirtyi Venäjälle mutta palasi sieltä jo samana vuonna ja oli sitten vangittuna poliittisista syistä.


title: Jukka Pohjola

text: Pohjola kirjoitti 1900-luvun alkuvuosina myös muutamia näytelmiä.


title: Jukka Pohjola

text: Pohjola oli SDP:n kansanedustajana 1909–1914 sekä 1917 edustaen Hämeen läänin pohjoista vaalipiiriä. Hän oli myös Ylöjärven kunnanvaltuuston puheenjohtajana.


title: Jukka Pohjola

text: Pohjola oli naimisissa vuodesta 1908 Aina Olga Elimäen kanssa.


title: Trumbullin piirikunta

text: Trumbullin piirikunta on piirikunta Ohiossa, Yhdysvalloissa, joka on nimetty Jonathan Trumbullin, Connecticutin osavaltion ensimmäisen kuvernöörin mukaan. Sen hallintokeskus on Warren ja siellä on 225 116 asukasta.


title: Trumbullin piirikunta

text: Trumbullin piirikunnan pinta-ala on 1 644 km², josta vettä on 47 km². Sen naapuripiirikuntia ovat Astabula pohjoisessa, Geauga luoteessa, Portage lounaassa, Mahoning etelässä ja Pennsylvanian puolella idässä Crawfordin sekä Mercerin piirikunnat.


title: Trumbullin piirikunta

text: Piirikunnassa oli vuoden 2010 väestönlaskennassa 210 312 ihmistä. Etniset ryhmät jakautuvat valkoisiin, joita on 89,0%, mustiin (8,3%), alkuperäisamerikkalaisiin (0,2%) ja aasialaisiin (0,5%).


title: Landis+Gyr

text: Landis+Gyr on energiankulutuksen mittaamiseen käytettäviä mittareita, järjestelmiä ja palveluita tuottava yritys. Vuonna 2017 yritys listautui pörssiin Sveitsissä. Landis+Gyr oli vuodesta 2011 vuoteen 2017 japanilaisen Toshiban omistuksessa. Ennen vuotta 2008 nimellä "The Bayard Group" toimineen yrityksen perusti Cameron O'Reilly. Yrityksen pääkonttori on Sveitsin Zugissa.


title: Landis+Gyr

text: Yhtiön nimi juontaa juurensa sveitsiläiseen, Richard Theilerin ja Adelrich Gyrin vuonna 1896 perustamaan Theiler & Co. -yritykseen, joka alkoi valmistaa Theilerin suunnittelelmia sähköenergiamittareita. Vuonna 1905 yrityksen osti Heinrich Landis, joka yhdessä Gyrin kanssa jatkoi energiamittareiden kehitystyötä. Seuraavina vuosina yhtiön toiminta laajeni sekä uusilla tuotteilla että maantieteellisesti..


title: Landis+Gyr

text: Landis+Gyr Oy toimii Jyväskylässä Jyskän kaupunginosassa. Suomen yhtiön historia juontaa juurensa Valtion tykkitehtaan sytytinosastoon, joka toisen maailmansodan jälkeen siirtyi siviilituotantoon. Vuonna 1946 tehtiin päätös kilowattituntimittareiden valmistuksen aloittamisesta.


title: Landis+Gyr

text: Myöhemmin mittariyksiköstä muodostettiin erillinen yhtiö, Valmet-IVO Oy. Kun Valmet-IVO Oy Metering siirtyi kokonaisuudessaan IVO:n omistukseen vuonna 1991, yhtiön nimeksi tuli Enermet Oy. 2000-luvun alussa Enermet siirtyi kansainvälisen sijoitusrahaston Industri Kapitalin omistukseen. Sittemmin mittareiden valmistus ulkoistettiin ja Jyskään jäi tuotekehitys-, testaus,- projektointi-, etäluentajärjestelmien kehitys- ja mittarinluentapalvelutoiminnot. Vuonna 2006 Industri Kapital myi yhtiön australialaiselle Bayard Capitalille, joka vuonna 2008 yhdisti Enermetin ja Landis+Gyrin toiminnot Landis+Gyr -nimen alle.


title: Landis+Gyr

text: Entisen Enermetin tehtaan kiinteistön Jyskässä omistaa nykyisin kiinteistösijoitusyhtiö Logicor ja Landis+Gyrin lisäksi vuokralaisina tiloissa toimii useita pienempiä eri alojen yrityksiä, mm. Landis+Gyrin mittarihuoltopalvelua tuottava Enics Oy, sekä paperi- ja painoteollisuuden konenäköjärjestelmiä valmistava Procemex.


title: Landis+Gyr

text: Landis+Gyr Oy työllistää Suomessa noin 270 ihmistä. Keväällä 2016 Landis+Gyr kertoi lisäävänsä henkilöstömääräänsä Suomessa kymmenillä, koska etäluettavien sähkömittareiden kysyntä on kasvussa monissa Euroopan maissa. Yritys muuttaa Jyväskylän toimipisteensä uudisrakennetulle Kankaan alueelle.


title: Green Berets

text: Green Berets (, virallisesti United States Army Special Forces) on Yhdysvaltain maavoimien erikoisjoukko. Vihreiden barettien päätehtäviä ovat ulkomaisen joukkojen koulutus (FID, Foreign Internal Defense), Terrorismin vastainen taistelu (CT, Counterterrorism), epätavanomainen sodankäynti (UW, Unconventional Warfare), erikoistiedustelu (SR, Special Reconnaissance) ja iskuosastotoiminta (DA, Direct Action).